text:
MUTU 1
Unenesko Wakuyowoya za Chiuta
Kasi Chiuta wakumupwelelerani?
Kasi Chiuta wali na mikhaliro wuli? Kasi wali na zina?
Kasi tingaŵa paubwezi na Chiuta?
1, 2. Chifukwa wuli tikufumba mafumbo?
KASI muli kupulikapo umo ŵana ŵakufumbira mafumbo? Ŵanandi ŵakwamba kufumba para ŵamanya waka kuyowoya. Ŵakukulaŵiska na kufumba kuti: Kasi nausiku zuŵa likuya nkhu? Kasi nyenyezi zikufuma nkhu? Chifukwa wuli tuyuni tukuduka? Nyengo zinyake ntchipusu yayi kuzgora mafumbo ghanthena agha, nanga mungayezga wuli. Nyengo zinyakeso para mwazgora makora, ŵakufumbaso fumbo linyake lakuti: Chifukwa?
2 Mbana pera yayi ŵakufumba mafumbo. Para tikukura, tikufumba mafumbo ghanandi. Tikufumba kuti timanye nthowa, kumanya vinthu ivyo tingagega, ndiposo kuti tipulikiske vinthu. Kweni vikuwoneka kuti ŵanthu ŵanandi ŵaleka kufumba mafumbo ghakuzirwa. Ŵalekerathu kupenja mazgoro.
3. Chifukwa wuli ŵanthu ŵanyake ŵakufumba yayi mafumbo ghakuzirwa?
3 Ghanaghaniranipo fumbo ilo lili pa chikopi cha buku ili, mafumbo agho ghali pa peji 3 na 6 mu buku lino, ndiposo agho ghali pakwambilira pa mutu uno. Agha nganyake mwa mafumbo ghakuzirwa agho mungafumba. Nangauli ngakuzirwa, kweni ŵanthu ŵanandi ŵakufumba yayi kuti ŵamanye mazgoro. Chifukwa? Kasi mazgoro ghangasangika mu Baibolo? Ŵanthu ŵanyake ŵakughanaghana kuti munthu wangapulikiska yayi mazgoro gha mafumbo agha chifukwa nganonono chomene. Ŵanyake ŵakufumba yayi chifukwa cha soni. Ndipo ŵanyake ŵakuti ŵaliska ŵa matchalitchi na ŵasambizgi ndiwo ŵekha ŵangazgora mafumbo agha. Imwe mukuti wuli?
4, 5. Ni mafumbo wuli ghakuzirwa agho tingafumba, ndipo chifukwa wuli tikwenera kumanya mazgoro ghake?
4 Mukwenera kuti namwe mukukhumba kumanya mazgoro gha mafumbo ghakuzirwa agha. Panji nyengo zinyake mukujifumba kuti: ‘Chifukwa wuli tili na umoyo? Kasi tikalengeka waka kuti tibabikenge, kuchekura, na kufwa? Kasi Chiuta wali na mikhaliro wuli?’ Ntchiwemi kufumba mafumbo gha nthena agha. Ndipo mungalekanga yayi kupenja mazgoro ghaunenesko gha mafumbo agha. Yesu Khristu, uyo wakaŵa msambizgi waluso, wakati: “Lutilirani kulomba, ndipo mupikenge. Lutilirani kupenja, ndipo musangenge. Lutilirani kukhung’uska, ndipo kumujulikiraninge.”
5 Para ‘mulutilirenge kupenja’ mazgoro gha mafumbo ghakuzirwa agha, mumanyenge vinandi. (Zintharika 2:1-5) Kwali ŵanthu ŵali kumuphalirani vichi, kweni manyani kuti, mazgoro ghalipo, ndipo mungaghasanga mu Baibolo. Nakuti nganonono yayi. Munthu wakuŵa wakukondwa para wamanya mazgoro gha mafumbo agha ndipo wakulindizga viwemi kunthazi. Kweniso, sono nthena mazgoro agha ghangamovwirani kuti mukhorwenge na umoyo. Sono tiyeni tidumbiskane dankha fumbo ilo lahangayiska ŵanthu ŵanandi.
KASI CHIUTA WAKUMUPWELELERANI?
6. Chifukwa wuli ŵanthu ŵanandi ŵakughanaghana kuti Chiuta wakutipwelelera yayi?
6 Ŵanthu ŵanandi ŵakuzgora kuti wakutipwelelera yayi. Iwo ŵakuti, ‘Para Chiuta wakutipwelelera, chifukwa wuli vinthu viheni vikuchitika mu charu?’ Mu charu muli nkhondo, ŵanthu ŵakutinkhana, ndiposo pali vinthu vinandi ivyo vikutipa chitima. Tikulwara, tikusuzgika, ndiposo nyifwa yikutipoka ŵanthu awo tikuŵatemwa. Chifukwa cha masuzgo agha, ŵanthu ŵanandi ŵakuti, ‘Para Chiuta wakutipwelelera, chifukwa wuli wakukanizga yayi vinthu ivi kuti vichitikenge?’
7. (a) Kasi ŵaliska ŵa matchalitchi ŵakupangiska wuli ŵanthu kughanaghana kuti Chiuta ngwambura lusungu? (b) Kasi Baibolo likuti wuli pa nkhani ya masuzgo agho tikukumana nagho?
7 Paliso chinthu chinyake icho chikutimbanizga ŵanthu. Nyengo zinyake ŵaliska ŵa matchalitchi ŵakuyowoya kuti Chiuta ngwambura lusungu. Kasi ŵakuyowoya wuli nthena? Para vinthu viheni vyachitika, ŵakuyowoya kuti ni khumbo la Chiuta. Apa ndikuti ŵakunena Chiuta kuti ndiyo wakupangiska vinthu viheni. Kweni kasi ni Chiuta nadi uyo wakupangiska viheni? Kasi Baibolo likuti wuli pa nkhani iyi? Lemba la Yakobe 1:13 likuzgora kuti: “Para munthu wakuyezgeka, waleke kuyowoya kuti: ‘Nkhuyezgeka na Chiuta.’ Pakuti Chiuta wangayezgeka na vinthu viheni yayi, ndipo iyo wakuyezga munthu na vinthu viheni yayi.” Ni Chiuta yayi wakupangiska vinthu viheni. (Ŵerengani Yobu 34:10-12.) Unenesko ngwakuti, Chiuta wakuviwona waka vinthu viheni ivyo vikuchitika. Pali mphambano yikuru chomene pakati pa kuwona waka ivyo vikuchitika na kupangiska.
8, 9. (a) Yowoyani chiyelezgero chakulongora mphambano pakati pa kuviwona waka viheni para vikuchitika na kupangiska. (b) Chifukwa wuli ntchambura mahara kunena Chiuta pakuti wakuleka waka ŵanthu para ŵakuchita viheni?
8 Tiyelezgere kuti dada wakukhala na mwana wake munyamata pa nyumba. Para mwana uyu wagaluka ndipo wakukhumba kuwukapo pa nyumba, awiske ŵakumuleka waka kuti wachite ivyo wakhumba. Pamanyuma mwana uyu wakwamba kuchita vinthu viheni chomene na kunjira mu masuzgo. Sono fumbo ndakuti, kasi adada ndiwo ŵapangiska masuzgo gha mwana wawo? Yayi. (Luka 15:11-13) Vikuyana waka na umo Chiuta wakuchitira. Para ŵanthu ŵakukhumba kuchita vinthu viheni wakuŵachichizga yayi kuti ŵaleke. Kweni ndiyo yayi wakupangiska masuzgo agho ghangaŵapo. Chingaŵa chambura mahara kunena Chiuta kuti ndiyo wakupangiska masuzgo gha taŵanthu.
9 Chiuta wali na vifukwa vyakupulikikwa ivyo walekera ŵanthu kuti ŵachitenge vinthu viheni. Pakuti iyo ni Mlengi wavinjeru ndiposo wankhongono, ntchakukhumbikwa yayi kuti watiphalire vifukwa vyose ivyo wakuchitira nthena. Kweni chifukwa chakuti wakutitemwa, Chiuta wakutiphalira. Mu mutu 11 wa buku lino ndimo muzamusambira vifukwa ivi. Kweni tileke kughanaghana kuti Chiuta ndiyo wakupangiska masuzgo ghithu. Nakuti Chiuta wakutilayizga kuti wazamumazga masuzgo agha.
10. Chifukwa wuli tikugomezga kuti Chiuta wazamuwuskapo viheni vyose?
10 Kweniso Chiuta ni mutuŵa. (Yesaya 6:3) Pakuti ni mutuŵa, wangachita uheni wuli wose yayi. Ndicho chifukwa tikumugomezga chomene. Ŵanthu tingaŵagomezga chomene nga umo tikugomezgera Chiuta yayi, chifukwa nyengo zinyake ŵanthu ŵakunanga. Palije munthu uyo wali na nkhongono zakumazgira viheni ivyo ŵanthu ŵaheni ŵakuchita, nanga wangaŵa na mazaza. Kweni Chiuta ngwankhongono zose. Wazamumazga viheni vyose ivyo ŵanthu ŵakusuzgika navyo. Chiuta wazamumazga viheni ivi ndipo vizamuŵakoso yayi.
KASI CHIUTA WAKUJIPULIKA WULI PARA VINTHU VIHENI VIKUTICHITIKIRA?
11. (a) Kasi Chiuta wakujipulika wuli para wakuwona vinthu viheni ivyo vikuchitika? (b) Kasi Chiuta wakujipulika wuli para mukusuzgika?
11 Kasi Chiuta wakujipulika wuli para wakuwona vinthu viheni ivyo vikuchitika mu charu na ivyo vikumuchitikirani? Baibolo likutiphalira kuti Chiuta “wakutemwa urunji.” (Salimo 37:28) Ntheura Chiuta wakukhumba kuti vinthu vyendenge makora. Wakutinkha viheni vyose. Baibolo likutiphalira kuti Chiuta “wakakwenyelera mu mtima wake” chifukwa cha viheni ivyo vikachitika mu nyengo yakale. (Genizesi 6:5, 6) Chiuta wandasinthe, wachali kutinkha viheni. (Malaki 3:6) Vikumukondweska yayi kuwona ŵanthu ŵakusuzgika pa charu. Wakukwenyelera para ŵanthu ŵakusuzgika. Baibolo likutiphalira kuti Chiuta “wakumupwelelerani.”
12, 13. (a) Chifukwa wuli tili na chitemwa? Chifukwa cha chitemwa, tikujipulika wuli para tikuwona viheni ivyo vikuchitika mu charu? (b) Chifukwa wuli tikugomezga kuti Chiuta wazamumazga nadi masuzgo gha mu charu?
12 Kasi ni fundo wuli iyo yingatovwira kugomezga kuti Chiuta wakukondwa yayi para tikusuzgika? Tiyeni tiwone ukaboni unyake. Baibolo likutiphalira kuti munthu wali kulengeka mu chikozgo cha Chiuta. (Genizesi 1:26) Ntheura tili na mikhaliro yiwemi chifukwa tili kutolera kwa Chiuta uyo wali na mikhaliro yiwemi. Kasi mukujipulika wuli para ŵanthu ŵambura mulandu ŵakusuzgika? Para imwe mukukwenyelera, manyani kuti Chiuta ndiyo wakukwenyelera chomene.
13 Umoza mwa mikhaliro yakukondweska iyo taŵanthu tili nayo ntchitemwa. Chiuta nayo ndimo waliri. Baibolo likutiphalira kuti “Chiuta ntchitemwa.” (1 Yohane 4:8) Tili na chitemwa chifukwa Chiuta ntchitemwa. Chifukwa chakuti tili na chitemwa, tikudokera nga tingamazga masuzgo na viheni ivyo vili mu charu. Imwe muŵenge kuti muli na nkhongono zakumazgira masuzgo agha, kasi mphanyi mwamazga? Enya. Ipo mungagomezga nadi kuti Chiuta wazamumazga masuzgo na viheni ivyo vikuchitika. Ivyo Chiuta walayizga pa peji 4 na 5 la buku lino ni vyaunenesko. Ndipo ivyo Chiuta wali kulayizga vizamuchitika nadi. Kweni kuti mugomezge kuti Chiuta wazamuchita nadi ivyo wali kulayizga, mukwenera kumumanya makora.
CHIUTA WAKUKHUMBA KUTI MUMUMANYE
14. Kasi Chiuta zina lake ni njani, ndipo chifukwa wuli tikwenera kulizunura?
14 Nthowa yimoza iyo Chiuta watovwira kuti timumanye njakuti watiphalira zina lake. Watiphaliraso icho zina lake likung’anamura. Matchalitchi ghanandi ghakuyowoya kuti zina lake ni “Chiuta” panji “Fumu.” Kweni agha ni mazina ghake ghenecho yayi. Ni mazina waka ghantchindi panji udindo, nga ni umo tikuyowoyera kuti “fumu” na “pulezidenti.” Baibolo likutiphalira kuti Chiuta wali na mazina ghantchindi ghanandi chomene. Ghanyake mwa mazina agha ni “Chiuta” na “Fumu.” Padera pa mazina ghantchindi, Baibolo likutiphaliraso kuti Chiuta wali na zina lake ladininini. Zina lake ni Yehova. Lemba la Salimo 83:18 likuti: “Ŵanthu ŵamanye kuti imwe, mwaŵeneimwe zina linu ni Yehova, ndimwe mwekha Wapachanya Nkhanira pa charu chose chapasi.” Para mu Baibolo linu mulije zina ili, wonani Vyakusazgirapo pa mutu wakuti Zina la Chiuta na Ng’anamuro Lake mu buku lino. Muwonenge chifukwa icho zina ili likusangikira yayi mu Baibolo linu. Mu mipukutu yakale ya Baibolo, zina la Chiuta likaŵa mu malo ghanandi chomene. Ntheura Yehova wakukhumba kuti mulimanyenge zina lake na kulizunura. Chiuta wakujivumbura kwizira mu Baibolo.
15. Kasi zina lakuti Yehova likung’anamurachi?
15 Zina la Chiuta lili na ng’anamuro. Zina lakuti Yehova, likung’anamura kuti Chiuta wangafiska layizgo lake lililose ilo wayowoya ndipo wangachita chilichose icho wakukhumba. * Zina la Chiuta ndapadera chomene. Ndakwenelera iyo pera. Yehova ngwapadera munthowa zinandi. Kasi ngwapadera wuli?
16, 17. Kasi mazina ghantchindi agha ghakutisambizga vichi za Yehova: (a) “Wankhongonozose”? (b) “Themba lamuyirayira”? (c) “Mlengi”?
16 Tanguwona pa lemba la Salimo 83:18 kuti Yehova yekha ndiyo “Wapachanya Nkhanira.” Kweniso Yehova pera ndiyo wakuchemekaso kuti “Wankhongonozose.” Lemba la Chivumbuzi 15:3 likuti: “Yikuru na yakuzizwiska ni milimo yinu, Yehova Chiuta, Wankhongonozose. Imwe Themba lamuyirayira, nthowa zinu ni zaurunji na zaunenesko.” Zina lantchindi lakuti “Wankhongonozose” likutimanyiska kuti Yehova ngwankhongono chomene. Nkhongono zake ni zikuru chomene, tingaziyaniska na chinthu chilichose yayi. Ndipo zina lakuti “Themba lamuyirayira” likutikumbuska kuti Yehova ngwapaderaso munthowa yinyake. Iyo wakaŵako, waliko, ndipo wazamuŵako. Lemba la Salimo 90:2 likuti: “Ndimwe Chiuta kufuma muyirayira m’paka muyirayira.” Yehova ngwapadera nadi, asi nthena?
17 Yehova ngwapaderaso chifukwa iyo yekha ndiyo Mlengi. Lemba la Chivumbuzi 4:11 likuti: “Ndimwe ŵakwenelera Yehova Chiuta withu, kupokera uchindami, ntchindi na nkhongono, chifukwa mukalenga vinthu vyose, ndipo chifukwa cha khumbo linu vikaŵako ndipo vikalengeka.” Chilichose icho mungaghanaghanira, kwali mbangelo awo tikuleka kuŵawona, kwali ni nyenyezi, kwali ni vipambi, kwali ni somba izo zili mu milonga na nyanja, vyose ivi ni Yehova wali kuvilenga.
KASI MUNGAŴA PAUBWEZI NA CHIUTA?
18. Chifukwa wuli ŵanthu ŵanyake ŵakughanaghana kuti ŵangaŵa yayi paubwezi na Chiuta, kweni Baibolo likusambizga vichi?
18 Ŵanthu ŵanyake para ŵasambira za mikhaliro ya Yehova, ŵakumopa. Ŵakughanaghana kuti Chiuta ngwapachanya chomene, ntheura ŵakuwona kuti wangaŵa mubwezi wawo yayi. Kweni kasi mbunenesko? Kaghanaghaniro aka kakupambana na ivyo Baibolo likusambizga. Pakuyowoya za Yehova, Baibolo likuti: “Wali kutali yayi na waliyose wa ise.” (Milimo 17:27) Baibolo likutiphalira kuti: “Sendelerani kwa Chiuta, ndipo iyo wasendelerenge kwa imwe.”
19. (a) Kasi tingachita wuli kuti tiŵe paubwezi na Chiuta, ndipo tisangenge phindu wuli? (b) Zunurani mikhaliro ya Chiuta iyo yikumukondweskani chomene.
19 Kasi mungachita wuli kuti muŵe paubwezi na Chiuta? Chakwamba, lutilirani kusambira za Chiuta nga umo mukuchitira apa. Yesu wakati: “Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.” (Yohane 17:3) Baibolo likusambizga kuti tizamusanga “umoyo wamuyirayira” para tikusambira za Yehova na Yesu. Tasambira kale kuti “Chiuta ntchitemwa.” (1 Yohane 4:16) Yehova waliso na mikhaliro yinyake yiwemi chomene. Mwachiyelezgero, Baibolo likuyowoya kuti Yehova ni “Chiuta walusungu na wachiwuravi, wakukalipa luŵiro chara na wakuzara na chitemwa, na unenesko.” (Ekisodo 34:6) Yehova ‘ni muwemi, ndipo ngwakunozgeka kugowokera.’ (Salimo 86:5) Chiuta wakuzikira. (2 Petrosi 3:9) Chiuta ngwakugomezgeka. (Chivumbuzi 15:4) Para mulutilirenge kusambira Baibolo, muwonenge umo Yehova wakulongolera mikhaliro yiwemi iyi. Mumanyengeso kuti wali na mikhaliro yinyake yiwemi chomene.
20-22. (a) Pakuti Chiuta tikumuwona yayi, kasi wangaŵa mubwezi withu? Longosorani. (b) Kasi ŵanthu ŵanyake ŵangamukanizgani kuchita vichi? Kweni mukwenera kuchita vichi?
20 Chiuta mungamuwona yayi chifukwa ni mzimu. (Yohane 1:18; 4:24; 1 Timote 1:17) Nangauli mungaleka kumuwona, kweni para musambirenge za iyo mu Baibolo, mumumanyenge makora chomene. Munthu munyake uyo wakalembako buku la Masalimo wakati, ‘mungadodoliska uwemi wa Yehova.’ (Salimo 27:4; Ŵaroma 1:20) Para mulutilirenge kusambira za Yehova, waŵenge wanadi kwa imwe, mumutemwenge ndiposo muŵenge nayo paubwezi.
21 Mumanyenge chifukwa icho Baibolo likuti tiwonenge Yehova nga ni Dada withu. (Mateyu 6:9) Wali kutipa umoyo ndipo wakukhumba kuti tikondwenge nawo, nga ni umo dada waliyose wakukhumbira kuti ŵana ŵake ŵakondwenge. (Salimo 36:9) Kweniso Baibolo likusambizga kuti ŵanthu ŵangaŵa ŵabwezi ŵa Yehova. (Yakobe 2:23) Mungaŵa paubwezi na Mlengi wa vyose. Uwu ni mwaŵi ukuru chomene.
22 Para mulutilirenge kusambira Baibolo, ŵanthu ŵanyake ŵamukanizganinge kusambira. Ŵanthu aŵa ŵangaŵa na vifukwa viwemi. Panji ŵangawopa kuti musinthenge vigomezgo vinu. Kweni lekani kuzomerezga munthu waliyose kumutondeskani kuti muŵe paubwezi na Chiuta.
23, 24. (a) Chifukwa wuli mukwenera kulutilira kufumba mafumbo pa ivyo mukusambira? (b) Kasi ni fumbo wuli ilo lizgorekenge mu mutu 2?
23 Nyengo zinyake kukwambilira mupulikiskenge yayi ivyo mukusambira. Ntheura jiyuyurani ndipo fumbani ŵanyinu kuti ŵamovwirani. Mungawopanga yayi kuti para mwafumba muwonekenge nga mulije zeru. Yesu wakayowoya kuti ntchiwemi kuŵa wakujiyuyura nga ni mwana muchoko. (Mateyu 18:2-4) Namwe mukumanya umo ŵana ŵakutemwera kufumba mafumbo. Chiuta wakukhumba kuti mumanye mazgoro. Baibolo likulumba ŵanthu ŵanyake awo ŵakakhumbanga nadi kumanya Chiuta. Ŵakapenja mwakupwelelera mu Malemba kuti ŵasimikizge kuti ivyo ŵakasambiranga vikaŵa vyaunenesko.
24 Nthowa yiwemi chomene yakuti timumanyire Yehova nkhusambira Baibolo. Buku ili likupambana na mabuku ghose. Kasi Baibolo likupambana wuli na mabuku ghanyake? Zgoro la fumbo ili lili mu mutu 2.
^ ndime 15 Wonani ng’anamuro ndiposo umo tingazunulira zina la Chiuta pa Vyakusazgirapo pa mutu wakuti Zina la Chiuta na Ng’anamuro Lake.
Manyani Vinandi
Kasi Chiuta Wali na Zina?
Chiuta wali na mazina ghanandi gha udindo, iyo ni Chiuta Wankhongonozose, Mlengi na Fumu. Kweni zina la Chiuta likusangika m’malo ghakukwana 7,000 mu Baibolo.
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?


c: text/html

text:
Febuluwale 6-12
YESAYA 47-51
Sumu 120 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Tikutumbikika Para Tikupulikira Yehova”: (Mamin. 10.)
Ivyo Tasambira: (Mamin. 8)
Yes 49:6—Kasi Mesiya wangaŵa wuli “ungweru ku ŵamitundu” peneapo iyo wakapharazganga ku ŵana Ŵaisrayeli? (w07 4/1 5 ¶8)
Yes 50:1—Chifukwa wuli Yehova wakafumba Ŵaisrayeli kuti: “Kasi yili nkhu kalata yachipati ya anyoko?” (it-1 E 643 ¶4-5; ip-2-CN 152, ¶2)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa Yes 51:12-23
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Longorani Tumavidiyo, ndipo pamanyuma pa kavidiyo kalikose pemphani ŵapharazgi kuti ŵayowoyepo ivyo ŵasambirapo. Manyani kuti: Palije vidiyo iyo yikulongora umo tingapharazgira na kaburosha ka Kasi mu Baibolo Muli Uthenga Wuli? Ntheura sankhani ŵapharazgi kuti ŵayezgelere. Mu mwezi wa Febuluwale, tizamugaŵira burosha la Kasi mu Baibolo Muli Uthenga Wuli?
UMOYO WACHIKHRISTU
Sumu 89
Ivyo Vikukhumbikwa pa Mpingo: (Mamin. 7) Para mwakhumba mungadumbiskana ivyo tikusambirapo mu Buku Lapachaka. (yb16 144-145)
Ŵani Ŵabwezi ŵa Yehova—Pulikirani Yehova: (Mamin. 8) Kudumbiskana. Longorani vidiyo yakuti Ŵani Ŵabwezi ŵa Yehova—Pulikirani Yehova (chigaŵa cha mavidiyo ŴANA). Pamanyuma Dumbiskanani mafumbo agha: Chifukwa wuli ntchakuzirwa chomene kupulikira Yehova? (Zi 27:11) Kasi ŵana ŵangalongora wuli kuti ŵakupulikira Yehova? Kasi ŵalara msinkhu ŵangalongora wuli kuti ŵakupulikira Yehova?
Sambiro la Baibolo la Mpingo: (Mamin. 30) ia mutu 17 ¶1-13.
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 98 na Lurombo

robotstxt: allowed

filter: keep


text:
NKHANI YA PACHIKOPI | KASI SATANA WALIKO NADI?
Kasi Satana Ni Vinthu Waka Viheni Ivyo Vikuchitika?
Para tikuŵazga Baibolo, nyengo zinyake tingawona nga Satana ni vinthu waka viheni ivyo vikuchitika. Kweni kasi ndivyo Baibolo likusambizga? Usange mbunenesko, chifukwa wuli pera Baibolo likuti Satana wakayowoyanga na Yesu kweniso Chiuta? Tiyeni tiwone viyelezgero viŵiri pa nkhani iyi.
SATANA WAKAYOWOYA NA YESU
Apo Yesu wakambanga uteŵeti wake pa charu chapasi, Satana wakamuyezga katatu. Kakwamba, Satana wakakhumbanga kuti Yesu wazgore malibwe kuŵa vingwa mwakuti wajikondweske yekha. Kachiŵiri Satana wakakhumbanga kuti Yesu waŵikire dala umoyo wake pangozi kuti watchukirepo. Kachitatu, Satana wakaphalira Yesu kuti wamupenge maufumu ghose gha pa charu usange wangamusopako pachoko waka. Yesu wakakana vyose ivi, ndipo pa chiyezgo chilichose wakazunuranga Malemba.—Mateyu 4:1-11; Luka 4:1-13.
Kasi apa tingati Yesu wakayowoyanga na njani? Kasi tingati wakayowoyanga na uheni uwo ukaŵa mu mtima wake? Baibolo likuti: Yesu ‘wakayezgeka mu vyose nga ndise, ndipo wakakhalilira wambura kwananga.’ (Ŵahebere 4:15) Likutiso: ‘Wakachitapo kwananga chara, nesi upusikizgi kusangikamo mu mulomo wake.’ (1 Petrosi 2:22) Yesu wakalutilira kuŵa murunji na wakugomezgeka. Wakazomerezgapo yayi kuti wambe kuŵa na mtima uheni. Apa Yesu wakayowoyanga na chinthu chiheni icho chikaŵa mwa iyo yayi, kweni wakayowoyanga na Satana.
Ivyo ŵakadumbiskananga vikulongora kuti Satana ni munthu wanadi.
Kumbukani kuti Satana wakakhumbanga kupa Yesu maufumu ghose gha pa charu chapasi chikuru Yesu wamusopako. (Mateyu 4:8, 9) Ichi mphanyi chikaŵa chambura kupulikikwa Satana ŵaŵenge kuti ni munthu wanadi yayi. Kweniso Yesu wakamususkapo yayi kuti vinthu ivi vili mu mawoko yake.
Yesu wati wakana viyezgo vyose, Satana “wakafumako kwa iyo kulindilira m’pata unyake uwemi.” (Luka 4:13) Umo tawonera mu nkhani iyi, kasi tingati Satana ni vinthu waka viheni panji ni munthu wanadi?
Wonani kuti “ŵangelo ŵakiza na kwamba kumuteŵetera.” (Mateyu 4:11) Kasi ŵangelo aŵa, awo ni vilengiwa vyauzimu ŵakaŵa ŵanadi? Enya. Ipo ntchakupulikikwa yayi kuyowoya kuti Satana ni vinthu viheni ivyo vikuchitika, kweni ntchilengiwa chanadi chauzimu.
SATANA WAKAYOWOYA NA CHIUTA
Ukaboni wachiŵiri wakulongora kuti Satana waliko nadi tikuwusanga mu buku la Job. Mu buku ili mavesi ghanyake ghakulongora kuti Chiuta na Satana ŵakadumbiskananga. Mu mavesi agha, Chiuta wakalumbanga Yobu chifukwa wakaŵa wakugomezgeka. Satana wakati Yobu wakateŵeteranga Chiuta chifukwa wakasangangapo phindu. Apa tingati Satana wakayowoyanga kuti: “Ine nkhumumanya makora Yobu kuluska imwe a Chiuta.” Yehova wakamuzomerezga Satana kuti wamupoke Yobu usambazi, ŵana, na kwiziska matenda pa iyo. * Nyengo yikati yajumphapo, vikamanyikwa kuti Yehova wakayowoyanga unenesko, apo Satana wakatetanga. Paumaliro Chiuta wakatumbika Yobu chifukwa wakaŵa wakugomezgeka.—Job 1:6-12; 2:1-7.
Kasi mu chidumbirano ichi tingati Chiuta wakadumbiskananga na vinthu viheni ivyo vikaŵa mwa iyo? Yayi, chifukwa Baibolo likuti: ‘Nthowa ya Chiuta waunenesko njakufikapo.’ (2 Samuel 22:31) Likutiso: “Mutuŵa, mutuŵa, mutuŵa ni Yehova Chiuta, Wankhongonozose.” (Uvumbuzi 4:8) Chinthu icho ntchituwa ndikuti ntchakupatulika panji kuti chambura kufipirwa. Yehova ni murunji na wambura kafukwa. Mulije kaheni kalikose mwa iyo.
Ivyo Satana wakadumbiskana na Chiuta, vikachitiska kuti Yobu wasuzgike
Ndipouli, ŵanji ŵangati Yobu wakaŵako nadi yayi, na kughanaghana kuti nkhani iyi ntchidokoni waka. Kasi maghanoghano agha, ngaunenesko? Yayi. Mu Baibolo muliso mavesi ghanandi agho ghakulongora kuti Yobu wakaŵako nadi. Mwachiyelezgero, pa Yakobe 5:7-11 pakuyowoya za umo Yobu wakazizipizgira. Ivyo vili kulembeka vikutovwira kuti nase tizizipizge nga ndiyo, kweniso kutikumbuska kuti Yehova wakamutumbika. Kasi chiyelezgero ichi chingaŵa na chandulo wuli usange Yobu wakaŵako nadi yayi? Kweniso pa Ezekiel 14:14, 20, Yobu wakuzunulikaso pamoza na ŵanalume ŵarunji nga Nowa na Daniyeli. Nga Nowa na Daniyeli, Yobu wakaŵako nadi, ndipo wakaŵa munthu wachipulikano. Usange Yobu wakaŵako, asi ndikuti Satana uyo wakamutambuzganga nayo wakaŵako?
Baibolo likulongora kuti Satana ni munthu wanadi kweni tingamuwona yayi. Kweni panji mungajifumba kuti, ‘Kasi mazuŵa ghano Satana ngwakofya kwa ine na ŵamumbumba yane?’
MAZUŴA GHANO KE?
Tiyelezgere kuti mu tawuni yinu mwiza vigeŵenga. Ntchakuwonekerathu kuti umoyo winu na wa ŵanji ungaŵa pangozi. Ivi ndivyo vili kuchitika. Satana na viŵanda vyake ŵali kuchimbizgika kuchanya na kwiza pano pasi. Kasi ni vichi vikuchitika? Para mukuwonelera nkhani pa TV panji para mukutegherezga wayilesi, kasi mukuwona kuti:
Vinthu vyawakawaka na nkhaza vyazara chomene nangauli maboma pa charu chose ghakuyezgayezga kumazga vinthu ivi?
Vyakusanguluska vinandi vyazura na vinthu vyamizimu, masalamusi panji ufwiti, nangauli ŵapapi ŵanandi ŵakuvitinkha?
Ŵanthu ŵakunanga chomene charu nangauli mawupu ghanyake ghakuyezgayezga kuchivikilira?
Pali munthu munyake wankhongono uyo wakunjizga ŵanthu mu masuzgo?
Baibolo likutiphalira uyo wakuchitiska masuzgo. Likuti: “Chinjoka chikuru chikaponyeka pasi, njoka ya papo kale, iyo yikuchemeka Dyabulosi na Satana, uyo wakupuluska charu chose; wakaponyeka pa charu chapasi, ndipo ŵangelo ŵake ŵakaponyeka pasi pamoza nayo. . . . Soka ku charu chapasi na nyanja, chifukwa Dyabulosi wakhilira pasi kwa imwe, wali na ukali ukuru, pakumanya kuti wali na nyengo yifupi.” (Uvumbuzi 12:9, 12) Pakuwona ukaboni wose uwu, ŵanji ŵawona kuti Satana ngwakofya ndipo ndiyo wakupuluska ŵanthu pa charu chose.
Kweni panji mungafipa mtima kuti muvikilirikenge wuli? Ntchiheni yayi kughanaghana nthena. Nkhani yakulondezgapo yitiphalirenge ivyo vingatovwira.
^ ndime 12 Yehova ni zina la Chiuta nga umo Baibolo likuyowoyera.


text:
10 Samuyeli wakatora supa ya mafuta na kupungulira pa mutu wa Sauli.+ Wakamufyofyontha, wakati: “Asi Yehova ndiyo wakuphakazga kuti uŵe mulongozgi+ pa chiharo chake?+2 Para talekana muhanya uno, wamusanga ŵanthu ŵaŵiri pafupi na dindi la Rakelo+ mu chigaŵa cha Benjamini ku Zeliza. Ŵamuti kwa iwe: ‘Mbunda izo ukaluta kukapenja zasangika, ndipo sono awuso ŵaluwako vya mbunda+ kweni ŵakufipa mtima na iwe. Ŵakuti: “Kasi nichite wuli chifukwa cha mwana wane?”’3 Kufuma apo, ukalutilire ulendo wako m’paka ukafike pa chikhuni chikuru cha Tabori. Wamusanga ŵanthu ŵatatu ŵakuluta kwa Chiuta waunenesko ku Beteli.+ Yumoza wanyamura twana twa mbuzi tutatu, munyake wanyamura vingwa vitatu, ndipo munyake wanyamura chiŵiya chikuru cha vinyo.4 Ŵamukutawuzga na kukupa vingwa viŵiri, ukazomere na kupoka.5 Pamanyuma wamufika pa kaphiri ka Chiuta waunenesko, uko kuli msasa wa ŵasilikari wa Ŵafilisiti. Para wafika mu msumba, wamusanga ntchimi zikukhira kufuma ku malo ghapachanya uku zikwimba na vyakwimbira vya vingwe, tung’oma, fyoliro, na bango, kweniso zamuŵa kuti zikuchima.6 Mzimu wa Yehova wamukupa nkhongono+ ndipo nawe wamuchima pamoza nawo, wamusintha na kuŵa munthu munyake.+7 Para vimanyikwiro ivi vyachitika, ukachite chilichose icho woko lako lasanga, chifukwa Chiuta waunenesko wali nawe.8 Penepapo ukadangire panthazi pane kuya ku Giligala.+ Ine nizenge kwa iwe kwenekuko kukapeleka sembe zakotcha na sembe zawenenawene. Ukalindizge mazuŵa 7 m’paka nize kwa iwe. Pamasinda nizamukumanyiska icho uchitenge.”9 Sauli wakati wang’anamuka waka kufumako kwa Samuyeli, Chiuta wakamba kusintha mtima wake kuŵa nga ngwa munthu munyake. Vimanyikwiro vyose ivi vikafiskika mu zuŵa lira.10 Ntheura ŵakafumako kura kuya ku kaphiri, ndipo wakakumana na ntchimi. Nyengo yeneyiyo, mzimu wa Chiuta ukamupa nkhongono,+ wakamba kuchima+ pamoza na ntchimi.11 Ŵanthu wose awo ŵakamumanyanga ŵakati ŵawona kuti Sauli wakuchima pamoza na ntchimi, ŵakati: “Kasi chachitika ntchivichi kwa mwana wa Kishi? Kasi Sauli nayo ni ntchimi?”12 Munthu uyo wakaŵa kwenekura wakati: “Kasi ŵawiskewo mbanjani?” Ntheura chikazgoka chinthanguni chakuti: “Kasi Sauli nayo ni ntchimi?”+13 Wakati wamara kuchima wakiza ku malo ghapachanya.14 Mubali wa awiske Sauli wakati kwa iyo na muteŵeti wake: “Kasi ukaluta nkhu?” Iyo wakati: “Kukapenja mbunda,+ kweni tikawona kuti kulije, ntheura tikaluta kwa Samuyeli.”15 Penepapo mubali wa awiske Sauli wakati: “Naŵeya niphalira, kasi Samuyeli wakakuphalira vichi?”16 Sauli wakazgora kuti: “Wakatiphalira kuti mbunda zasangika kale.” Kweni wakamuphalira chara ivyo Samuyeli wakayowoya vya uthemba.17 Samuyeli wakachema ŵanthu kuti ŵawungane kwa Yehova pa Mizipa.+18 Wakati ku Ŵaisrayeli: “Yehova Chiuta wa Israyeli wakuti, ‘Ndine nkhafumiska Israyeli mu Eguputo na kumuthaskani mu woko la Ŵaeguputo,+ na mu woko la maufumu ghose agho ghakamuyuzganinge.19 Kweni muhanya uno mwakana Chiuta winu+ uyo wakamuponoskani ku mauheni ghinu ghose na masuzgo ghinu. Ndipo imwe mukuti: “Yayi, utimikire themba pachanya pithu.” Sono mwimilire pamaso pa Yehova kuyana na mafuko ghinu na vikwi vinu.’”20 Ntheura Samuyeli wakasendezga pafupi mafuko ghose gha Israyeli,+ ndipo fuko la Benjamini likasoleka.+21 Kufuma apo, wakasendezga pafupi fuko la Benjamini kuyana na mbumba zawo, ndipo mbumba ya Ŵamatiri yikasoleka. Paumaliro Sauli mwana wa Kishi wakasoleka.+ Kweni ŵakati ŵaluta kukamupenja, ŵakamusanga yayi.22 Ntheura ŵakafumba kwa Yehova+ kuti: “Kasi munthu uyu wiza pano?” Yehova wakati: “Uyu wali apa, wabisama mukati mu katundu.”23 Ŵakachimbira na kukamutora. Wakimilira pakati pa ŵanthu, ndipo kwambira mu viŵegha wakaŵa mutali kuluska munthu waliyose.+24 Samuyeli wakati ku ŵanthu wose: “Kasi mwamuwona uyo Yehova wamusora,+ kuti palije munthu nga ndiyo mukati mu ŵanthu wose?” Ŵanthu wose ŵakamba kuchemerezga kuti: “Themba liŵe na umoyo utali!”25 Penepapo Samuyeli wakaphalira ŵanthu vinthu ivyo vikwenelera mathemba,+ wakavilemba mu buku na kuliŵika pamaso pa Yehova. Samuyeli wakawezga ŵanthu wose, waliyose ku nyumba yake.26 Sauli nayo wakaluta ku nyumba yake ku Gibeya, pamoza na vinkhara ivyo Yehova wakakhwaska mitima yawo.27 Ŵanthu ŵanyake ŵawakawaka ŵakati: “Kasi munthu uyu wangatiponoska wuli?”+ Ntheura ŵakamuyuyura ndipo ŵakiza na chawanangwa chilichose chara kwa iyo.+ Kweni iyo wakayowoyapo chilichose chara.*
Mazgu Ghamusi
^ Mazgu gheneko, “Wakaŵa nga ni munthu wambura kuyowoya.”


text:
Nkhani Nambara 23: Maloto gha Faro
Vilimika viŵiri vikajumphapo, Yosefe wakaŵa wacali mu jere. Wakupelekera nkhombo wakamukumbuka yayi. Usiku unyake Faro wakalota maloto ghaŵiri ghapadera comene ndipo wakamanya yayi ng’anamuro lake. Kasi wamuwona wagona pasi apa? Namulenji, Faro wakacema ŵanalume ŵake ŵavinjeru na kuŵaphalira ivyo wakalota. Kweni ŵakamanya yayi ng’anamuro la maloto ghake.
Pa nyengo iyi ndipo wakupelekera nkhombo wakakumbukira Yosefe. Wakaphalira Faro kuti: ‘Apo nkhaŵa mu jere mukaŵa mwanalume munyake uyo wakumanya kupatawura ng’anamuro la maloto’. Pa nyengo yeneyiyo Faro wakacema Yosefe na kumufumyamo mu jere.
Faro wakaphalira Yosefe maloto ghake: ‘Nkhawona ng’ombe ziwemi zinkhondi na ziŵiri zakututuŵa. Pamanyuma pake nkhawona ng’ombe zinkhondi na ziŵiri zakughanda. Ndipo ng’ombe zakughanda zikarya zakututuŵa.
‘Mu loto lane laciŵiri nkhawona mphonje zinkhondi na ziŵiri za cidomba zakuca makora izo zikaŵa ku phekesi limoza. Pamanyuma pake nkhawona mphonje zinkhondi na ziŵiri za cidomba zakughanda. Ndipo mphonje zakughanda zikarya mphonje zinkhondi na ziŵiri izo zikaŵa zakuca makora.’
Yosefe wakaphalira Faro kuti: ‘Maloto ghose ghaŵiri ghakung’anamura cinthu cimoza. Ng’ombe zinkhondi na ziŵiri zakututuŵa na mphonje zinkhondi na ziŵiri za cidomba zakuca makora vikung’anamura vilimika vinkhondi na viŵiri. Kuŵenge vilimika vinkhondi na viŵiri vya vyakurya vinandi mu Eguputo. Pamanyuma pake kuŵenge vilimika vinkhondi na viŵiri vya njara.’
Cifukwa ca ici, Yosefe wakaphalira Faro kuti: ‘Penjani munthu wavinjeru na kumwimika kuti wawunjike vyakurya mukati mu vilimika vinkhondi na viŵiri vya vyakurya vinandi. Ntheura ŵanthu ŵazamufwa na njara cara mu vilimika vinkhondi na viŵiri vya njara.’
Fundo iyi yikaŵa yiwemi comene kwa Faro. Antheura wakasankha Yosefe kuti wawunjike vyakurya na kuvisunga. Pakuti wakaŵa waciŵiri kwa Faro, Yosefe wakaŵa munthu wakuzirwa comene mu Eguputo.
Vilimika vinkhondi na viŵiri vyati vyajumphapo, Yosefe wakawona ŵanalume ŵanyake ŵakwiza. Kasi mwaŵamanya? Ni ŵakuru ŵake 10! Awiskewo ŵakaŵatuma kuti ŵalute ku Eguputo cifukwa cakurya cikaŵamalira ku Kenani. Yosefe wakaŵamanya ŵakuru ŵake, kweni iwo ŵakamumanya yayi. Kasi ukumanya cifukwa cake? Nchifukwa cakuti Yosefe wakakura, ndiposo wakavwara vyakuvwara vyamtundu unyake.
Yosefe wakakumbuka kuti apo wakaŵa mwana wakalota kuti ŵabali ŵake ŵakiza kuzakamujikamira. Kasi ukukumbuka kuti ukaŵazgapo nkhani iyi? Antheura Yosefe wakawona kuti ni Ciuta uyo wakamutuma kuti wize ku Eguputo, ndipo na cifukwa ciwemi. Kasi ukughanaghana kuti Yosefe wakacitapoci? Tiye tiwone.
Genesis 41:1-57; 42:1-8; 50:20.
Mafumbo
- Nchivici cikacitikira Faro usiku unyake?
- Nchifukwa wuli wakupelekera nkhombo wakakumbukira Yosefe pakati pajumpha nyengo yitali?
- Nga ni umo mukuwonekera pa cithuzithuzi, ni maloto wuli ghaŵiri agho Faro wakalota?
- Kasi Yosefe wakati maloto ghakang’anamuranga vici?
- Ni mwauli umo Yosefe wakaŵira munthu wakuzirwa comene mu Egupto mwakuti waŵe waciŵiri kwa Faro?
- Nchifukwa wuli ŵakuru ŵa Yosefe ŵakiza ku Egupto, ndipo ŵakatondekeraci kumumanya?
- Ni loto wuli ilo Yosefe wakakumbukira, ndipo likamovwira kumanya vici?
Mafumbo ghanyake
- Ŵazgani Genesis 41:1-57.
Ni mwauli umo Yosefe wakazirwiskira Ciuta, ndipo ni mu nthowa wuli iyo Ŵakhristu lero ŵangalondezgera ciyelezgero cake? (Gen. 41:16, 25, 28; Mat. 5:16; 1 Pet. 2:12)
Ni mwauli umo vilimika vya vyakurya vinandi ndipo pamanyuma pake vilimika vya njala ku Egupto vikuwoneskera mphambano iyo yili pa umoyo wauzimu wa ŵanthu ŵa Yehova lero na Cikhristu cautesi? (Gen. 41:29, 30; Am. 8:11, 12)
- Ŵazgani Genesis 42:1-8 na 50:20.
Kasi nchiheni kuti ŵateŵeti ŵa Yehova ŵasindamirenge munthu cifukwa ca udindo uwo wali nawo usange mutheto wa caru ndimo wuliri? (Gen. 42:6)
Manyani Vinandi
Yosefe Wakaponoska Ŵanthu
Koperani nkhani iyi na kuŵerenga vya Yosefe, uyo Chiuta wakamovwira kuponoska ŵanthu.


text:
Kasi Ningachita Wuli Kuti Nikolerane na Asambizgi Ŵane?
Ghanaghanirapo chomene!
Wona ivyo vikachitikira Rachel. Apo wakaŵa pa sukulu wakakweranga giredi A panji B. Vinthu vikasintha wati wafika mu sitandadi 8. Rachel wakati: “
Asambizgi ŵane ŵakachita chilichose kuti nifeluke.” Kasi ntchivichi icho chikapangiska? Rachel na amama ŵake ŵakamanya kuti asambizgi aŵa ŵakatinkhanga chisopa chake.
Kasi ntchivichi icho chikachitika? Rachel wakati: “
Magiredi agho ŵasambizgi ŵakanipanga nyengo zose ghakalongoranga kuti ŵali na sankho. Ine na amama tikaluta kwa asambizgi na kuyowoya nawo. Pamanyuma ŵakaleka.”
Usange nawe ndivyo vikukuchitikira, kopa yayi kuphalira ŵapapi ŵako. Iwo ŵamuyowoya na asambizgi panji ahedi kuti suzgo limare.
Ni vyose yayi ivyo mungakolerana. Nyengo zinyake ukwenera kuzizipizga waka. (Ŵaroma 12:17, 18) Msungwana munyake zina lake Tanya wakati: “
Asambizgi ŵithu ŵanyake ŵakaŵa ŵakusuzga. Ŵakatinenanga kuti ndise vindere. Pakwamba para ŵatinena nkhaliranga. Kweni nkhawona kuti chikaŵa chiwemi yayi kughanaghanira chomene ivyo ŵakatinenanga. Nkhawona kuti chikaŵa chiwemi kughanaghanira ivyo ŵakatisambizganga. Paumaliro ŵakaleka kuninena ndipo nkhaŵa mu gulu la ŵana ŵachoko mu kilasi awo ŵakakwera. Pati pajumpha vyaka viŵiri, asambizgi ŵara ntchito yikamara.”
Manya kuti: Usange asambizgi mbakusuzga ukwenera kuzizipizga. Ivi vizamukovwira kunthazi kuti uzakazizipizge para wasangana na abwana ŵakusuzga. (1 Petrosi 2:18) Ukusambiraso kuwonga para wazakaŵa na asambizgi ŵawemi.


text:
NKHANI YA PA CHIKOPI | KASI CHIUTA WAKUTI WULI PA NKHANI YA NKHONDO?
Umo Chiuta Wakawoneranga Nkhondo Kale Chomene
Ŵaisrayeli ŵakaŵa ŵanthu ŵa Chiuta. Ŵanthu aŵa ŵakasuzgikanga chomene na Ŵaeguputo. Eguputo ukaŵa mtundu wankhongono chomene. Ŵaisrayeli ŵakalombanga Chiuta zuŵa na zuŵa kuti waŵathaske, kweni wakaŵathaska nyengo yeneyiyo yayi. (Exodus 1:13, 14) Ŵaisrayeli ŵakalindilira Chiuta vyaka vinandi kuti waŵathaske ku nkhaza za Ŵaeguputo. Paumaliro, nyengo ya Chiuta yakuti wachitepo kanthu yikakwana. (Exodus 3:7-10) Baibolo likutiphalira kuti Chiuta wakarwa nawo yekha Ŵaeguputo. Wakaŵapweteka na vilengo panji kuti miliri yinandi. Kufuma apo, wakabizga themba la Eguputo na ŵankhondo ŵake mu Nyanja Yiswesi. (Salmo 136:15) Yehova Chiuta wakalongora kuti wakaŵa ‘chinkhara cha nkhondo,’ kulwera ŵanthu ŵake.—Exodus 15:3, 4.
Chiuta wakarwa yekha nkhondo na Ŵaeguputo, ndipo ichi chikulongora kuti wakukanizgirathu yayi nkhondo. Nyengo zinyake wakazomerezganga ŵanthu ŵake Ŵaisrayeli kurwa nkhondo. Ulendo unyake wakaŵatuma kuti ŵakarwe na Ŵakenani, chifukwa chakuti ŵakaŵa ŵaheni chomene. (Duteronome 9:5; 20:17, 18) Wakatuma Davide themba la Israyeli kuti wakarwe nkhondo na Ŵafilisiti awo ŵakaŵasuzganga. Kweniso Chiuta wakamuphalira Davide umo wangalwera na kuwina nkhondo.—2 Samuel 5:17-25.
Nkhani za mu Baibolo izi zikutiphalira kuti para Chiuta wawona kuti Ŵaisrayeli chinthu chiheni chingaŵawira panji ŵakuyuzgika wakachitangapo kanthu. Wakazomerezganga kuti ŵarwe nkhondo mwakuti wavikilire ŵanthu ŵake kweniso kuti ŵaleke kutolera kusopa kwautesi. Kweni wonani fundo zitatu pa nkhondo izo Chiuta wakazomerezganga:
CHIUTA PERA NDIYO WAKAMANYANGA UYO WANGARWA NKHONDO. Nyengo yinyake Chiuta wakaphalira Ŵaisrayeli kuti: ‘Mwamukhumbikwira kurwa nkhondo chara.’ Chifukwa wuli? Chifukwa ntchakuti Chiuta ndiyo wakaŵalweranga. (2 Midauko 20:17; 32:7, 8) Nyengo zinandi wakaŵalweranga nkhondo ŵanthu ŵake nga umo tawonera kukwambilira kwa nkhani iyi. Kweni nyengo zinyake Chiuta wakatumanga ŵanthu ŵake Ŵaisrayeli kukarwa nkhondo. Wakaŵatuma kukarwa nkhondo kuti ŵapoke Charu cha Layizgano na kuchivikilira.—Duteronome 7:1, 2; Joshua 10:40.
CHIUTA PERA NDIYO WAKAMANYANGA NYENGO YAKULWERA NKHONDO. Ŵateŵeti ŵa Chiuta ŵakeneranga kulindilira m’paka nyengo yakuti Chiuta watimbire ŵanthu awo ŵakaŵasuzganga yikwane. Ŵakeneranga yayi kurwa nkhondo m’paka Chiuta wachite kuŵatuma. Kweni para ŵajiŵikamo na kuluta ku nkhondo, Chiuta wakaŵawovwiranga yayi. Nakuti Baibolo likutiphalira kuti nyengo yinyake Ŵaisrayeli ŵakaluta ku nkhondo kwambura Chiuta kuŵazomerezga, ndipo ŵakathereskeka. *
CHIUTA WAKUKONDWA YAYI PARA ŴANTHU ŴAKUFWA, NANGA ŴANGAŴA ŴAHENI. Yehova Chiuta ndiyo ntchisimi cha umoyo kweniso ndiyo wakalenga ŵanthu. (Salmo 36:9) Ntheura para wakuwona ŵanthu ŵakufwa wakukwenyelera. Kweni chachitima ntchakuti pali ŵanthu ŵanyake awo ŵakuyuzga ŵanyawo panji na kuŵakoma wuwo. (Salmo 37:12, 14) Ntheura nyengo zinyake Chiuta wakazomerezganga ŵanthu kurwa nkhondo na ŵaheni mwakuti uheni wanthena umare. Kweni pa vyaka vyose ivyo Chiuta wakazomerezgeranga Ŵaisrayeli kurwa nkhondo, iyo wakalekapo yayi kuŵa Chiuta ‘walusungu’ na ‘wambura kukalipa luŵiro’ ku ŵanthu awo ŵakasuzganga Ŵaisrayeli. (Salmo 86:15) Wakaŵapa dango Ŵaisrayeli lakuti para ŵakuluta kukarwa nkhondo na msumba unyake, ‘ŵakayowoye nawo dankha vya mtende.’ Ichi chikapelekanga mwaŵi ku ŵanthu ŵa msumba wura kuti ŵasinthe nthowa zawo kuti nkhondo paŵavye. (Duteronome 20:10-13) Ntheura Chiuta wakalongora kuti ‘wakukondwa chara na nyifwa ya muheni, kweni wakukhumba kuti muheni wasinthe nthowa yake na kuŵa wamoyo.’—Ezekiel 33:11, 14-16. *
Pa ivyo tadumbiskana, tingawona kuti kale chomene Chiuta wakazomerezganga nkhondo kuti wathaske ŵanthu ŵake ku uheni na kusuzgika. Kweni Chiuta yekha ndiyo wakamanyanga nyengo yakwenelera yakulwera nkhondo kweniso ŵanthu awo ŵakwenera kurwa. Kasi Chiuta wakakondwanga kurwa nkhondo na kuthiska ndopa? Yayi. Baibolo likulongora kuti iyo wakutinkha nkhaza. (Salmo 11:5) Kasi Chiuta wakasintha umo wakuwonera nkhondo apo Mwana wake, Yesu Khristu, wakaŵa pa charu chapasi?
^ ndime 7 Nyengo yinyake, Ŵaisrayeli ŵakaluta kukarwa na Ŵaamaleki na Ŵakenani ndipo ŵakathereskeka. Chiuta wakaŵakanira kuluta ku nkhondo iyi. (Maŵazgo 14:41-45) Pakati pajumpha vyaka vinandi, Themba Yosiya likaluta ku nkhondo kwambura Chiuta kulizomerezga. Yosiya wakakomeka ku nkhondo yira.—2 Midauko 35:20-24.
^ ndime 8 Apo Ŵaisrayeli ŵakarwanga nkhondo na Ŵakenani, ŵakayowoyapo nawo yayi vya mtende. Chifukwa wuli? Chifukwa ntchakuti Ŵakenani ŵakapika vyaka 400 kuti ŵasinthe nthowa zawo ziheni. Kweni pa nyengo iyo Ŵaisrayeli ŵakarwanga nawo nkhondo, Ŵakenani ŵakafika paheni chomene. (Genesis 15:13-16) Ntheura ŵakeneranga kuparanyikirathu. Kweni Ŵakenani ŵanyake awo ŵakasintha ŵakapona.—Joshua 6:25; 9:3-27.
Manyani Vinandi
Ŵaisrayeli Ŵakunjira mu Kenani
Chifukwa wuli Yehova wakaponoska Rahabi na ŵamumbumba yake apo Ŵaisrayeli ŵakanjira mu Kenani?


text: 28 “Pakati pa Ŵaisrayeli ucheme Aroni mukuru wako, pamoza na ŵana ŵake ŵanalume, kuti iyo waniteŵetere nga wasembe.*+ Aroni+ pamoza na Nadabu, Abihu,+ Eliyazara, na Itamara,+ ŵana ŵa Aroni.+2 Aroni mukuru wako umupangire vyakuvwara vyakupatulika, viŵe vyauchindami na vyakutowa.+3 Uyowoye ku ŵanthu wose ŵaluso* awo naŵazuzga na mzimu wavinjeru,+ ndipo ŵamupangire Aroni vyakuvwara vyakumutuŵiskira, mwakuti waniteŵetere nga wasembe.4 “Vyakuvwara ivyo ŵapangenge ni ivi: chapanganga,+ efodi,+ chakuvwara chambura mawoko,+ munjilira wamandalasi, nduŵira,*+ na mkhuzi.+ Mukuru wako Aroni na ŵana ŵake ŵanalume ŵaŵapangire vyakuvwara vyakupatulika ivi, mwakuti Aroni waniteŵetere nga wasembe.5 Ŵanthu ŵaluso ŵapange vinthu ivi na golide, wuzi wabuluu, weya wakudaya na utoto utchesamu, wuzi uswesi chee, na salu yiwemi chomene.6 “Ŵapange efodi wagolide, waŵe wa wuzi wabuluu, weya wakudaya na utoto utchesamu, wuzi uswesi chee, na salu yakulukika makora, ndipo waŵe wakuluka.+7 Paŵe tusalu tuŵiri twamuviŵegha twakubatikika pachanya pa viŵegha vyose viŵiri.8 Lamba wakuluka+ uyo waŵenge ku efodi, waŵenge wakukakira efodi mu malo ghake, ndipo wapangike na vinthu ivyo ŵapangirenge efodi: golide, wuzi wabuluu, weya wakudaya na utoto utchesamu, wuzi uswesi chee, na salu yakulukika makora.9 “Utore malibwe ghaŵiri gha onike,+ ndipo ujobepo* mazina gha ŵana ŵanalume ŵa Israyeli,+10 mazina 6 ghaŵe pa libwe limoza ndipo mazina 6 agho ghakhalako ghaŵe pa libwe linyake. Ghalembeke kuyana na kubabika kwawo.11 Wakujoba malibwe wajobe mazina gha ŵana ŵanalume ŵa Israyeli pa malibwe ghaŵiri nga umo wakujobera pa chidindo.+ Ndipo ghaŵikike mu vyakuŵikamo vyagolide.12 Malibwe ghaŵiri agha ughaŵike pa tusalu tuŵiri twamuviŵegha vya chakuvwara cha efodi kuti ghaŵe chikumbusko ku ŵana ŵa Israyeli.+ Para Aroni wakuwonekera pamaso pa Yehova, wayeghenge mazina ghawo pa viŵegha vyake viŵiri nga ntchikumbusko.13 Upange vyakuŵikamo malibwe vyagolide,14 na matcheni ghaŵiri gha golide liwemi ghakupangika nga ntchingwe.+ Ndipo matcheni agha ughakakilire ku vyakuŵikamo malibwe.+15 “Wakuluka wapange chakuvwara chapanganga cha cheruzgo.+ Chipangike nga ni efodi. Chipangike na golide, wuzi wabuluu, weya wakudaya na utoto utchesamu, wuzi uswesi chee, na salu yakulukika makora.+16 Chiŵe chakuyana mu vigaŵa vyose vinayi para wachipeteka pakati, mu utali chikufi* chimoza, mu usani chikufi chimoza.17 Uŵikepo malibwe ndipo ghaŵe mu mizere yinayi. Mzere wakwamba uŵe na libwe la rube, topazi, na emeradi.18 Mzere wachiŵiri uŵe na libwe la nofeki, safiro, na yasipi.19 Mzere wachitatu uŵe na libwe la leshemu, agate, na ametusito.20 Mzere wachinayi uŵe na libwe la kurusolito, onike, na yade. Ghaŵikike mu vyakuŵikamo vyagolide.21 Malibwe agha ghayane na mazina gha ŵana ŵanalume ŵa Israyeli. Ghaŵe 12 kuyana na mazina ghawo. Pa libwe lililose pajobeke zina nga ntchidindo, zina lililose liyimire fuko limoza mwa mafuko 12.22 “Pa chakuvwara chapanganga upangirepo matcheni ghakuŵa nga ni vingwe vya golide liwemi.+23 Pa chakuvwara chapanganga upangirepo tuvizingo tuŵiri twagolide, ndipo tuvizingo tuŵiri utu utuŵike mu makona ghaŵiri gha chapanganga.24 Unjizge vingwe viŵiri vyagolide ivi ku tuvizingo tuŵiri mu makona gha chakuvwara chapanganga.25 Kuumaliro wa vingwe viŵiri ivi unjizge mu twakuŵikamo malibwe na kutuŵika pachanya pa tusalu twamuviŵegha twa efodi, kunthazi kwake.26 Upange tuvizingo tuŵiri twagolide ndipo utuŵike mu makona ghaŵiri agho ghali apo ŵapetekenge chakuvwara chapanganga, kulazgana na efodi.+27 Upangeso tuvizingo tuŵiri twagolide twakuti tuŵe kunthazi kwa efodi, tuŵikike musi mwa tusalu tuŵiri twamuviŵegha pachanya pa lamba wakuluka pafupi na apo wakukumana na efodi.+28 Kuti chakuvwara chapanganga chiŵe mu malo ghake, chingwe chabuluu chikakike ku tuvizingo twake na ku tuvizingo twa efodi. Ichi chovwirenge kuti chakuvwara chapanganga chikhalenge pa malo ghake gha efodi, pachanya pa lamba wakuluka.29 “Nyengo zose para Aroni wakwiza mu Malo Ghatuŵa, wanyamulenge mazina gha ŵana ŵanalume ŵa Israyeli pa chakuvwara chapanganga cha cheruzgo pa mtima wake kuŵa chikumbusko pamaso pa Yehova.30 Mu chakuvwara chapanganga cha cheruzgo uŵikemo Urimu na Tumimu,*+ ndipo viŵenge pa mtima wa Aroni para wakwiza pamaso pa Yehova. Nyengo zose para Aroni wakwiza pamaso pa Yehova, wayeghenge pa mtima wake vinthu ivi vyakweruzgira Ŵaisrayeli.31 “Upange munjilira wambura mawoko wa wuzi wabuluu pera wakuvwara mukati mwa efodi.+32 Pakatikati paŵe chidolozi chakunjizgapo mutu. Wakuluka waluke mumphepete mose mwa pakunjizgapo mutu. Paŵe nga mphakunjizga mutu pa chakuvwara chachisulo cha ku nkhondo kuti paleke kupaluka.33 Kuzingilizga musi mose umo mwabinyilika upangiremo tuvipambi twa rimoni twa wuzi wabuluu, weya wakudaya na utoto utchesamu, na wuzi uswesi chee. Pakati pa tuvipambi utu upangirepo tumabelu twagolide.34 Upange kabelu kagolide kulondezgana na kachipambi ka rimoni, kabelu kagolide na kachipambi ka rimoni, kuzingilizga musi mose mwakubinyilika mwa munjilira wambura mawoko.35 Aroni ndiyo wavwarenge pakuteŵetera, ndipo kulira kwa tumabelu kupulikikwenge para wakunjira mu malo ghakupatulika pamaso pa Yehova na para wakufuma, mwakuti waleke kufwa.+36 “Upange kanthu kakupapatara kakunyezimira ka golide liwemi, na kujobapo nga umo munthu wakujobera chidindo, ndipo paŵe mazgu ghakuti: ‘Utuŵa ngwa Yehova.’+37 Ukakakilire na chingwe chabuluu ku nduŵira,+ ndipo kakhale panthazi pa nduŵira.38 Kamuŵa pa chisko cha Aroni, ndipo Aroni wayeghenge kwananga para munthu munyake wabudira vinthu vituŵa,+ ivyo Ŵaisrayeli ŵakuvituŵiska para ŵakuvipeleka nga ni vyawanangwa vyakupatulika. Nyengo zose kaŵenge pa chisko chake mwakuti ŵapokelereke pamaso pa Yehova.39 “Uluke munjilira wamandalasi wa salu yiwemi, upange nduŵira ya salu yiwemi, ndiposo upange mkhuzi wakuluka.+40 “Upangeso minjilira, mikhuzi, na vyakuvwara vyakumutu vya ŵana ŵanalume ŵa Aroni,+ viŵe vyauchindami na vyakutowa.+41 Uvwalike Aroni mukuru wako na ŵana ŵake ŵanalume, ndipo uŵaphakazge,+ uŵayimike,*+ na kuŵatuŵiska, ndipo ŵaniteŵeterenge nga mbasembe.42 Uŵapangireso makabunthu* gha salu yiwemi kuti ghabisenge nkhule zawo.+ Ghambirenge mu chiwuno kufika mu vigha.43 Aroni na ŵana ŵake ŵanalume ndiwo ŵavwarenge para ŵakunjira mu chihema chakukumanamo, panji para ŵakusendelera pa jotchero kuteŵetera pa malo ghatuŵa, mwakuti ŵaleke kwananga na kufwa. Ili ni dango lamuyirayira kwa iyo na mphapu* yake pamanyuma pake.


text:
Uchindami wa Chiuta wawukapo pa Yerusalemu (22, 23)
Mu mboniwoni, Ezekiyeli wawelera ku Kalideya (24, 25)
11 Mzimu ukaninyamura na kwiza nane ku chipata chakumafumiro gha dazi cha nyumba ya Yehova, icho chikalazga kumafumiro gha dazi.+ Kwenekura, pa mulyango wa pa chipata, nkhawona ŵanalume 25, ndipo pakati pawo pakaŵa Yazaniya mwana wa Azuri, na Pelatiya mwana wa Benaya, awo ŵakaŵa ŵakaronga ŵa ŵanthu.+2 Penepapo wakati kwa ine: “Mwana wa munthu, aŵa mbanalume awo ŵakupangana viheni ndipo ŵakupeleka ulongozgi uheni mu* msumba uwu.3 Iwo ŵakuti: ‘Asi iyi ni nyengo yakuzengera zinyumba?+ Msumba uwu ntchiŵiya chakuphikamo,*+ ndipo ise ndise nyama.’4 “Ntheura uŵachimire viheni. Chima, mwana wa munthu.”+5 Mzimu wa Yehova ukiza pa ine,+ ndipo wakati kwa ine: “Yowoya kuti, ‘Ichi ndicho Yehova wayowoya: “Imwe ŵa nyumba ya Israyeli, icho mwayowoya ntchaunenesko, nakuti nkhumanya ivyo mukughanaghana.*6 Mwakomeska ŵanandi mu msumba uwu, ndipo misewu ya mu msumba mwayizuzga na vitanda.”’”+7 “Ntheura ichi ndicho Fumu Yikuru Yehova yayowoya: ‘Vitanda ivyo mwambininiskira mu msumba wose ndivyo ni nyama, ndipo msumba ndiwo ntchiŵiya chakuphikamo.+ Kweni imwe mwaŵene mufumiskikengemo mukati mwake.’”8 “‘Mukopa lupanga,+ ndipo lupanga ndilo nizenge nalo pa imwe,’ ndimo yayowoyera Fumu Yikuru Yehova.9 ‘Nimufumiskaninge mukati mwake na kumupelekani mu woko la ŵalendo na kumweruzgani.+10 Muwenge na lupanga.+ Nimweruzgiraninge mu mphaka ya Israyeli,+ ndipo mumanyenge kuti ine ndine Yehova.+11 Msumba uwu kuti uŵenge chiŵiya chakuphikamo kwa imwe chara, ndipo imwe kuti muŵenge nyama mukati mwake chara. Nimweruzgiraninge mu mphaka ya Israyeli,12 ndipo mumanyenge kuti ine ndine Yehova. Chifukwa mukenda mu dango lane chara nesi kuchita vyeruzgo vyane,+ kweni mwachita mwakuyana na vyeruzgo vya ŵamitundu awo ŵamuzingilizgani.’”+13 Nkhati namalizga waka kuchima, Pelatiya mwana wa Benaya wakafwa, ndipo nkhawa kavunama na kulira na mazgu ghakuru kuti: “Mbaya mwe, Fumu Yikuru Yehova! Kasi mumalirengethu Ŵaisrayeli awo ŵakhalako?”+14 Mazgu gha Yehova ghakizaso kwa ine, ghakati:15 “Mwana wa munthu, ŵabali ŵako, ŵabali ŵako awo ŵali na wenelero wa kuwombora charu, pamoza na nyumba yose ya Israyeli, ŵaphalirika na ŵanthu ŵa mu Yerusalemu kuti: ‘Muŵe kutali na Yehova. Charu ichi ntchithu, chapika kwa ise kuŵa chiharo chithu.’16 Ntheura uyowoye kuti, ‘Ichi ndicho Fumu Yikuru Yehova yayowoya: “Nangauli naŵataya kutali ku ŵamitundu, ndipo naŵambininiskira mukati mu vyaru,+ kweni pa kanyengo kachoko waka niŵenge malo ghawo ghakupatulika mu vyaru ivyo ŵalutamo.”’+17 “Ntheura uyowoye kuti, ‘Ichi ndicho Fumu Yikuru Yehova yayowoya: “Nimuwunganyaninge kufuma mu ŵanthu na kumuwunjikani kufuma mu vyaru ivyo mwambininiskikiramo, ndipo nimupaninge charu cha Israyeli.+18 Ŵamuweleraso kura na kuwuskamo vinthu vyose vyaunyankhasi na vyakuchita vyaukazuzi.+19 Niŵapenge mtima umoza+ na kuŵikamo mzimu uphya mukati mwawo,+ kweniso niwuskengemo mtima wa libwe mu mathupi ghawo,+ na kuŵapa mtima wa nyama,*+20 mwakuti ŵendenge mu malango ghane na kusunga vyeruzgo vyane na kuvipulikira. Apo ndipo ŵaŵenge ŵanthu ŵane ndipo ine niŵenge Chiuta wawo.”’21 “‘“Kweni awo mitima yawo yikukosera pa vinthu vyawo vyaunyankhasi na vyakuchita vyawo vyaukazuzi, niŵakhizgirenge njombe ya mendero ghawo pa mitu yawo,” ndimo yayowoyera Fumu Yikuru Yehova.’”22 Sono ŵakerubi ŵakawuska mapapindo ghawo, makhwiro ghakaŵa pafupi nagho,+ ndipo uchindami wa Chiuta wa Israyeli ukaŵa pachanya pawo.+23 Uchindami wa Yehova+ ukakwera kufuma pa msumba ndipo ukimilira pachanya pa phiri ilo likaŵa kumafumiro gha dazi kwa msumba.+24 Mu mboniwoni ya mzimu wa Chiuta, mzimu ukaninyamura na kwiza nane ku ŵanthu awo ŵakaŵa ŵazga mu Kalideya. Penepapo mboniwoni iyo nkhawona yikafumako kwa ine.25 Nkhaphalira ŵanthu awo ŵakaŵa ku wuzga vinthu vyose ivyo Yehova wakanilongora.


text:
24 Sauli wakati wawerako ku Ŵafilisiti, ŵanthu ŵakamuphalira kuti: “Wonani, Davide wali mu mapopa gha Engedi.”+2 Ntheura Sauli wakatora ŵanalume 3,000 ŵakusoleka mwa Israyeli yose, wakaluta kukapenja Davide na ŵanthu ŵake mu vigodobu vya majalawe gha vinkhoma.*3 Sauli wakafika ku viŵaya vyakuzengeka na malibwe mumphepete mu nthowa, uko kukaŵa mphanji. Wakanjira mu mphanji yira kuti wajovwire.* Pa nyengo yira, Davide na ŵanthu ŵake ŵakaŵa mukati chomene mwa mphanji.+4 Penepapo ŵanthu ŵa Davide ŵakati: “Ili ni zuŵa ilo Yehova wakuti kwa imwe: ‘Wona, nkhupeleka mulwani wako mu woko lako,+ ndipo uchite nayo chilichose icho wawona kuti ntchiwemi.’” Ntheura Davide wakawuka na kudumurako musi mwa munjilira wambura mawoko wa Sauli.5 Kweni pamanyuma, Davide mtima* wake ukamususka+ chifukwa chakuti wakadumurako munjilira wa Sauli.6 Ntheura wakati ku ŵanthu ŵake: “Ntchambura kwenelera kwa Yehova kuti nichite chinthu chantheura kwa fumu yane, uyo ngwakuphakazgika wa Yehova, kuti nitumphuske woko lane kwimikana nayo, pakuti iyo ngwakuphakazgika wa Yehova.”+7 Na mazgu agha Davide wakakanizga* ŵanthu ŵake, ndipo wakaŵazomerezga chara kuti ŵawukire Sauli. Sauli wakafuma mu mphanji, wakalutilira ulendo wake.8 Penepapo Davide wakawuka, wakafuma mu mphanji, ndipo wakachemerezga kwa Sauli, wakati: “Fumu yane themba!”+ Sauli wakalaŵiska kumasinda, ndipo Davide wakazgolika chisko chake pasi na kusindama.9 Davide wakati kwa Sauli: “Chifukwa wuli mukupulikira mazgu gha ŵanthu awo ŵakuti: ‘Wonani, Davide wakukhumba kumupwetekani’?+10 Muhanya uno nthena, maso ghinu ghawona umo Yehova wangumupelekerani mu woko lane mu mphanji. Kweni apo munthu munyake wanguniphalira kuti nimukomani,+ nangumuchitirani chitima na kuyowoya kuti: ‘Ningatumphuska chara woko lane kwimikana na fumu yane, pakuti ngwakuphakazgika wa Yehova.’+11 Nakuti wonani, adada, enya, wonani ako nadumura ku munjilira winu mu woko lane, pakuti apo nadumulangako munjilira winu nangumukomani yayi. Sono mungawona na kumanya kuti nkhukhumba kumukomani panji kumugalukirani chara, ndipo nindamunangiranipo.+ Kweni imwe mukunipenjapenja kuti mutore umoyo wane.+12 Yehova weruzge pakati pa imwe na ine.+ Yehova ndiyo wawezgere nduzga pa imwe m’malo mwa ine,+ kweni woko lane limuwukiraningipo chara.+13 Nga umo ntharika yakale yikuyowoyera: ‘Uheni ukufuma mwa muheni,’ kweni woko lane pera limuwukiraningipo chara.14 Kasi themba la Israyeli lizira njani? Kasi likuskera njani? Ntcheŵe yakufwa? Kamphanthi kamoza?+15 Yehova waŵe mweruzgi, weruzgenge pakati pa imwe na ine. Wawonenge na kusanda mulandu wane,+ ndipo waneruzgenge na kunithaska mu woko linu.”16 Davide wakati wamara waka kuyowoya mazgu agha kwa iyo, Sauli wakati: “Kasi ni mazgu ghako agho, mwana wane Davide?”+ Sauli wakachiwuska chitengero.17 Wakati kwa Davide: “Ndiwe murunji chomene kuluska ine, pakuti wanichitira uwemi, kweni ine nakuwezgera uheni.+18 Nadi, muhanya uno waniphalira uwemi uwo wachita, pakuti wanguleka kunikoma apo Yehova wangunipeleka mu woko lako.+19 Chifukwa ni munthu nju uyo para wasanga mulwani wake wakumuleka waka kuti walutenge? Yehova wakupenge njombe yiwemi+ chifukwa cha ivyo wanichitira muhanya uno.20 Sono wona, nkhumanya kuti uzamuwusa nadi nga ni themba,+ nakuti ufumu wa Israyeli uzamukhora mu woko lako.21 Ntheura sono ulape kwa ine mwa Yehova+ kuti uzamusisita chara mphapu* yane pamanyuma pane kweniso kuti uzamuparanya chara zina lane mu nyumba ya adada.”+22 Penepapo Davide wakalapa kwa Sauli, pamanyuma Sauli wakawelera kukwake.+ Kweni Davide na ŵanthu ŵake ŵakakwelera ku malo ghakusuzga kufikako.+
Mazgu Ghamusi
^ Mazgu ghanyake, “mbuzi za mu mapiri; mbuzimawe.”


text:
FUMBO 17
Kasi Baibolo Lingamovwirani Wuli pa Mbumba Yinu?
ŴAFUMU/ŴADADA
“Ŵafumu nawo ŵatemwenge ŵawoli ŵawo nga ni mathupi ghawo. Mwanalume uyo wakutemwa muwoli wake wakujitemwa yekha. Pakuti palije munthu uyo wakutinkha thupi lake, kweni wakulilyeska na kulipwelelera . . . Waliyose payekha watemwenge muwoli wake umo wakujitemwera yekha.”
“Imwe ŵawiskewo, mungakwiyiskanga ŵana ŵinu yayi, kweni lutilirani kuŵalera makora pa kuŵalanga na kuŵasambizga maghanoghano gha Yehova.”
ŴAWOLI
“Muwoli nayo wachindikenge chomene mfumu wake.”
“Imwe ŵawoli, jilambikani ku ŵafumu ŵinu, pakuti ichi ntchakwenelera mu Fumu.”
ŴANA
“Mwaŵana, pulikirani ŵapapi ŵinu mu Fumu, pakuti uwu mburunji. ‘Chindika awuso na anyoko,’ ili ni dango lakwamba ilo lili na layizgo lakuti: ‘Kuti vikuŵire makora nakuti ukhale nyengo yitali pa charu chapasi.’”
“Imwe mwaŵana, pulikirani ŵapapi ŵinu mu vinthu vyose, pakuti ichi chikukondweska Fumu.”


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Chipulikano cha mulara wa ŵasilikari (1-10)
-
Yesu wakuwuska mwana wa chokoro cha ku Nayini (11-17)
-
Yohane Mubatizi wakulumbika (18-30)
-
Kususka muwiro unonono (31-35)
-
Mwanakazi wakwananga wagowokereka (36-50)
7 Wakati wamara kuyowoya na ŵanthu, wakanjira mu Kaperenaumu.
2 Mulara munyake wa ŵasilikari wakaŵa na muzga uyo wakamutemwanga chomene. Muzga uyu wakalwara ndipo wakaŵa pafupi kufwa.+
3 Wakati wapulika vya Yesu, wakatuma ŵalara ŵa Ŵayuda kwa iyo kukamupempha kuti wize kuzakachizga muzga wake.
4 Penepapo awo ŵakiza kwa Yesu ŵakamba kumuŵeya chomene, ŵakati: “Ngwakwenelera kuti mumovwire,
5 chifukwa wakutemwa mtundu withu ndipo wali kutizengera sunagoge.”
6 Ntheura Yesu wakanyamuka nawo. Kweni apo wakaŵa pafupi na nyumba, mulara wa ŵasilikari yura wakaŵa kuti watuma kale ŵabwezi ŵake kukamuphalira kuti: “Dada, mungasuzgikanga yayi, pakuti ndine munthu wakwenelera chara kuti imwe munjire mu nyumba yane.+
7 Lekani nkhatondeka kwiza ndekha kwa imwe. Kweni yowoyani waka mazgu, kuti muteŵeti wane wachire.
8 Pakuti nane nili pasi pa mazaza gha munthu munyake, kweni nili na ŵasilikari pasi pane. Ndipo nkhuti kwa yumoza, ‘Lutanga!’ ndipo wakuluta, ndiposo kwa munyake, ‘Zanga!’ ndipo wakwiza, na kwa muzga wane, ‘Chita ichi!’ ndipo wakuchita.”
9 Yesu wakati wapulika mazgu agha wakazizwa. Wakang’anamukira ku mzinda uwo ukamulondezganga, wakati: “Nkhumuphalirani kuti, mu Israyeli nindasangemo chipulikano chikuru nthena.”+
10 Awo ŵakatumika ŵakati ŵafika ku nyumba, ŵakasanga kuti muzga yura wachira.+
11 Pamanyuma pa ivi, mwaluŵiro wakaluta ku msumba wakuchemeka Nayini, ndipo ŵasambiri ŵake na mzinda ukuru ŵakendanga nayo.
12 Apo wakaŵa pafupi na chipata cha msumba, wonani, ŵanthu ŵakayegha munthu wakufwa kufuma mu msumba. Munthu uyu wakaŵa yekha pa anyina.+ Kweniso nyina wakaŵa chokoro. Mzinda ukuru uwo ukafuma mu msumba ukaŵa na chokoro ichi.
13 Fumu yikati yamuwona, yikamuchitira chitima,+ ndipo yikati kwa iyo: “Leka kulira.”+
14 Penepapo Yesu wakasendelera pafupi na kukhwaska machira, ndipo awo ŵakanyamura machira ŵakimilira. Yesu wakati: “Munyamata, nkhukuphalira, Wuka!”+
15 Munthu wakufwa yura wakawuka na kwamba kuyowoya, ndipo Yesu wakamupeleka kwa anyina.+
16 Sono wose ŵakachita wofi, ŵakamba kupeleka uchindami kwa Chiuta, ŵakatenge: “Pakati pithu pawuka ntchimi yikuru,”+ ndiposo “Chiuta wakumbuka ŵanthu ŵake.”+
17 Ivyo Yesu wachita apa vikathandazgika mu Yudeya mose na charu chose chira.
18 Sono ŵasambiri ŵa Yohane ŵakamuphalira vinthu vyose ivi.+
19 Ntheura Yohane wakachema ŵasambiri ŵake ŵaŵiri na kuŵatuma kwa Fumu kukafumba kuti: “Kasi Uyo Wakwiza ndimwe,+ panji tilindilire munyake?”
20 Ŵakati ŵafika kwa iyo, ŵanalume aŵa ŵakati: “Yohane Mubatizi watituma kwa imwe kuzakafumba kuti, ‘Kasi Uyo Wakwiza ndimwe, panji tilindilire munyake?’”
21 Mu ora lira, wakachizga ŵanthu ŵanandi ŵalwari,+ ŵanyake ŵakaŵa na matenda ghakofya, mizimu yiheni, kweniso wakajura maso gha ŵanthu ŵanandi ŵachibulumutira.
22 Ntheura wakaŵazgora kuti: “Lutani, mukamuphalire Yohane ivyo mwawona na kupulika: Ŵachibulumutira ŵakuwona,+ ŵakupendera ŵakwenda, ŵavyoni ŵakutozgeka, ŵakumangwa makutu ŵakupulika,+ ŵakufwa ŵakuwuskika, ndipo makani ghawemi ghakupharazgika ku ŵakavu.+
23 Wakukondwa ni uyo wandakhuŵare nane.”+
24 Mathenga gha Yohane ghakati ghaluta, Yesu wakamba kuyowoya na mizinda vya Yohane, wakati: “Kasi mukaluta ku mapopa kukawona vichi? Kasi mukawona thete lakusunkhunyika na mphepo?+
25 Mukaluta kukawona vichi pera? Munthu wakuvwara vyakuvwara vyakulipwitika?+ Awo ŵakuvwara vyakuvwara viwemi chomene na kukhala mwakuzaya ŵali mu nyumba za mathemba.
26 Ipo mukaluta kukawona vichi pera? Ntchimi? Enya, nkhumuphalirani, wakuluska ntchimi.+
27 Uyu ndiyo kuli kulembeka vya iyo kuti: ‘Wona! Ine nkhutuma thenga lane panthazi pako, ilo lizamunozga nthowa yako panthazi pako.’+
28 Nkhumuphalirani kuti, pakati pa awo ŵali kubabika na ŵanakazi, palije munthu mukuru wakuluska Yohane. Kweni munthu uyo ni muchoko mu Ufumu wa Chiuta ni mukuru kuluska iyo.”+
29 (Ŵanthu wose na ŵakusonkheska msonkho, ŵakati ŵapulika ichi, ŵakamanya kuti Chiuta ni murunji, pakuti iwo ŵakabatizika na ubatizo wa Yohane.+
30 Kweni Ŵafarisi na ŵakumanya Dango ŵakasulako fundo ya Chiuta,+ pakuti ŵakakana kubatizika na Yohane.)
31 “Kasi ningaŵayaniska na njani ŵanthu ŵa muwiro uwu, ndipo ŵakuyana na njani?+
32 Ŵali nga mbana ŵachoko awo ŵakukhala mu msika na kuchemerezga ku ŵanyawo kuti: ‘Tikamulizgirani fyoliro, kweni mukavina chara. Tikatengera, kweni mukalira chara.’
33 Mwakuyana waka, Yohane Mubatizi wali kwiza kwambura kurya chingwa nesi kumwa vinyo,+ kweni imwe mukuti: ‘Wali na chiŵanda.’
34 Mwana wa munthu wali kwiza wakurya na kumwa, kweni imwe mukuti: ‘Wonani! Munthu wakutemwa kurya na kumwa vinyo, mubwezi wa ŵakusonkheska msonkho na ŵakwananga!’+
35 Vilije kanthu, vinjeru vikuwoneka vyaurunji na milimo yake.”+
36 Sono Mufarisi munyake wakapempha Yesu kuti wakarye nayo chakurya. Ntheura wakanjira mu nyumba ya Mufarisi yura na kukhala pa thebulu.
37 Ndipo wonani, mwanakazi uyo wakamanyikwanga mu msumba kuti ngwakwananga wakamanya kuti Yesu wakurya mu nyumba ya Mufarisi. Mwanakazi uyu wakiza na supa yasangalawe iyo mukaŵa mafuta ghakununkhira.+
38 Wakajikama ku malundi gha Yesu, wakalira na kwamba kunyeweska malundi ghake na masozi ndipo wakaghapuputa na sisi la ku mutu wake. Kweniso wakafyofyontha malundi ghake na kughaphakazga mafuta ghakununkhira.
39 Pakuwona ichi, Mufarisi uyo wakamuchema wakati mu mtima wake: “Munthu uyu waŵenge ntchimi nadi, mphanyi wamumanya kuti ni njani ndipo ngwa mtundu wuli mwanakazi uyo wakumukhwaska. Mwanakazi uyu ngwakwananga.”+
40 Kweni Yesu wakamuzgora kuti: “Simoni, nili na chakuyowoya kwa iwe.” Iyo wakati: “Yowoyani Msambizgi!”
41 “Ŵanthu ŵaŵiri ŵakakongora kwa munthu wakukongozga ndalama. Yumoza wakakongora madinari 500, munyake madinari 50.
42 Ŵakati ŵatondeka kuwezga, wose ŵaŵiri wakaŵagowokera na mtima wose. Ntheura, pa ŵaŵiri aŵa, ni nju uyo watemwenge chomene mwenecho wa ndalama?”
43 Simoni wakazgora kuti: “Nkhuwona kuti ni uyo wakamugowokera zinandi.” Yesu wakati kwa iyo: “Weruzga makora.”
44 Yesu wakang’anamukira ku mwanakazi yura, ndipo wakati kwa Simoni: “Wamuwona mwanakazi uyu? Nangunjira mu nyumba yako, wangunipa chara maji ghakugeziskira malundi ghane. Kweni mwanakazi uyu wanyeweska malundi ghane na masozi ghake na kughapuputa na sisi lake.
45 Wangunifyofyontha chara, kweni mwanakazi uyu kufuma pa ora ilo nangunjilira muno, wandalekepo kufyofyontha malundi ghane.
46 Mutu wane wanguwuphakazga chara mafuta, kweni mwanakazi uyu waphakazga malundi ghane mafuta ghakununkhira.
47 Pa chifukwa ichi, nkhukuphalira kuti nangauli zakwananga zake ni zinandi, zagowokereka,+ chifukwa walongora chitemwa chikuru. Kweni uyo wakugowokereka pachoko, wakulongora chitemwa chichoko.”
48 Penepapo wakati ku mwanakazi: “Zakwananga zako zagowokereka.”+
49 Awo ŵakakhala nayo pa thebulu ŵakamba kuyowoyeskana kuti: “Ni njani munthu uyu, uyo wakugowokera na zakwananga wuwo?”+
50 Kweni wakati ku mwanakazi: “Chipulikano chako chakuponoska.+ Lutanga mu mtende.”
Tumizgani
Tumizgani
Luka 7
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=42&Chapter=7&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D42%26Chapter%3D7%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 6 Wakafumako kura na kwiza mu chigaŵa chakwake,+ ndipo ŵasambiri ŵake ŵakamulondezga.2 Sabata likati lafika, wakamba kusambizga mu sunagoge, ndipo ŵanandi ŵa awo ŵakapulikizganga ŵakazizikika, ŵakati: “Kasi munthu uyu wali kuvitora nkhu vinthu ivi?+ Ndipo chifukwa wuli wapika vinjeru ivi, na milimo yankhongono iyo wakuchita na mawoko ghake?+3 Asi uyu ni kalipentara,+ mwana wa Mariya,+ kweniso mukuru wa Yakobe,+ Yosefe, Yudasi, na Simoni?+ Asi ŵadumbu ŵake ŵali pano pamoza na ise?” Ndipo ŵakamba kukhuŵara chifukwa cha iyo.4 Kweni Yesu wakati kwa iwo: “Kulikose ntchimi yikuchindikika, kupatulako mu chigaŵa chakwake na pakati pa ŵabali ŵake na mu nyumba yake.”+5 Ntheura wakachitako mulimo wankhongono chara kura, kweni wakaŵika mawoko ghake pa ŵalwari ŵachoko waka na kuŵachizga.6 Wakazizwa chifukwa chakuti ŵakaŵavya chipulikano. Ndipo wakenda kuzingilira mizi ya mu chigaŵa chira, na kuŵasambizga.+7 Sono wakachema ŵasambiri ŵake 12, ndipo wakamba kuŵatuma ŵaŵiriŵaŵiri,+ na kuŵapa mazaza ghakufumiskira mizimu yaukazuzi.+8 Kweniso wakaŵaphalira kuti ŵangayeghanga kanthu chara pa ulendo kweni ndodo pera, chingwa chara, thumba la chakurya chara, ndalama* chara mu tuvikwama twawo.+9 Ŵavware vilyato,* ndiposo ŵangavwaranga malaya* ghaŵiri chara.10 Nakuti wakati kwa iwo: “Kulikose uko mwamunjira mu nyumba, mukakhale mwenemumo m’paka mufumemo mu malo agho.+11 Ndipo ku malo ghose agho ŵamumupokelerani chara, nesi kumupulikani, pakufumamo mukaphate fuvu la ku malundi ghinu kuti uŵe ukaboni kwa iwo.”+12 Ntheura ŵakaluta na kupharazga kuti ŵanthu ŵang’anamuke mtima.+13 Ndipo ŵakafumiska viŵanda+ vinandi na kuphakazga mafuta ŵanthu ŵalwari ŵanandi na kuŵachizga.14 Sono Themba Herode likapulika za ichi, pakuti zina la Yesu likapulikikwa palipose, ndipo ŵanthu ŵakatenge: “Yohane Mubatizi wali kuwuskika ku ŵakufwa, lekani wakuchita milimo yankhongono iyi.”+15 Kweni ŵanyake ŵakatenge: “Ni Eliya.” Ŵanyakeso ŵakatenge: “Njumoza wa zintchimi zakale.”+16 Kweni Herode wakati wapulika ichi, wakati: “Yohane uyo nkhamudumura mutu, ndiyo wawuskika.”17 Pakuti Herode wakatuma ŵanthu na kumukora Yohane na kumukaka na kumuŵika mu jele chifukwa cha Herodiya muwoli wa Filipu mukuru wake, chifukwa iyo wakamutora.+18 Pakuti Yohane wakaphaliranga Herode kuti: “Ntchakuzomerezgeka chara kuti iwe utore muwoli wa mukuru wako.”+19 Ntheura Herodiya wakamufingira Yohane ndipo wakakhumbanga kumukoma, kweni wakatondekanga.20 Herode wakamuwopanga Yohane, pakumanya kuti wakaŵa munthu murunji na mutuŵa,+ ndipo wakamuvikiliranga. Para wakutegherezga kwa Yohane wakakondwanga, kweni wakasoŵanga chakuti wangachita.21 Kweni m’pata ukasangika pa zuŵa lakubabikira+ la Herode. Herode wakanozgera chiphikiro nduna zake na ŵalongozgi ŵa ŵankhondo na ŵanthu ŵakumanyikwa ŵa mu Galileya.+22 Mwana msungwana wa Herodiya, wakanjira na kuvina ndipo wakakondweska Herode na awo ŵakaryanga* nayo. Themba likati kwa msungwana: “Unilombe chilichose icho ukukhumba, ndipo nikupenge.”23 Wakalapa kwa iyo wakati: “Chilichose icho ungalomba kwa ine, nikupenge, nanga ni hafu ya ufumu wane.”24 Ndipo msungwana yura wakafuma na kuya kwa anyina, wakati: “Kasi nkhalombe vichi?” Anyina ŵakati: “Mutu wa Yohane Mubatizi.”25 Mwaluŵiro msungwana wakanjira uko kukaŵa themba ndipo wakalomba kuti: “Sono nthena, nkhukhumba munipe mutu wa Yohane Mubatizi pa mbale.”+26 Nangauli likaŵa na chitima, themba likakhumba chara kumuzerezga, chifukwa cha vilapo na ŵalendo ŵake.*27 Ntheura nyengo yeneyiyo themba likatuma msilikari kuti wakatore mutu wa Yohane. Ndipo wakaluta na kukamudumura mutu mu jele.28 Wakiza nawo pa mbale na kuwupeleka kwa msungwana, ndipo msungwana wakawupeleka kwa anyina.29 Ŵasambiri ŵake ŵakati ŵapulika, ŵakiza na kutora thupi lake na kukasunga mu dindi.*30 Ŵapositole ŵakawungana kwa Yesu na kumuphalira vinthu vyose ivyo ŵakachita na kusambizga.+31 Ndipo iyo wakati kwa iwo: “Zaninge, imwe mwekha ku malo ghamayiyi na kupumulapo pachoko.”+ Pakuti ŵanandi ŵakizanga na kuluta, ndipo ŵakaŵavya nyengo yakupumulira nanga njakulyera.32 Ntheura ŵakanjira mu boti na kuya kwaŵekha ku malo ghamayiyi.+33 Kweni ŵanthu ŵakaŵawona kuti ŵakuluta ndipo ŵanandi ŵakamanya. Ŵanthu ŵakafuma mu misumba yose na kuŵachimbilira wapasi ndipo ndiwo ŵakamba kufika ku malo ghara.34 Apo wakakhiranga mu boti, wakawona mzinda ukuru, ndipo wakawulengera chitima,+ chifukwa ŵakaŵa nga ni mberere zambura muliska.+ Ndipo wakamba kuŵasambizga vinthu vinandi.+35 Sono kukaŵa mise, ŵasambiri ŵake ŵakiza kwa iyo ŵakati: “Malo agha ngamayiyi, ndipo nyengo yamara kale.+36 Ŵawezgani ŵanthu kuti ŵalute mu vikaya na mu mizi yapafupi kuti ŵakajigulire vyakurya.”+37 Iyo wakaŵazgora kuti: “Imwe ndimwe muŵape chakuti ŵarye.” Iwo ŵakati kwa iyo: “Kasi tilute kukagura vingwa vya madinari* 200 na kuvipeleka ku ŵanthu kuti ŵarye?”+38 Iyo wakati kwa iwo: “Kasi muli na vingwa vilinga? Lutani mukawone!” Ŵakati ŵawona, ŵakati: “Vinkhondi, na somba ziŵiri.”+39 Ndipo wakaphalira ŵanthu wose kuti ŵakhale pasi mu magulumagulu pa utheka wakubiliŵira.+40 Ntheura ŵakakhala pasi mu magulu gha ŵanthu 100 na 50.41 Sono wakati watora vingwa vinkhondi na somba ziŵiri zira, wakalaŵiska kuchanya na kulomba.+ Ndipo wakamenya vingwa na kwamba kuvipeleka ku ŵasambiri ŵake kuti ŵapeleke ku ŵanthu. Ndipo somba ziŵiri zira wakagaŵira wose.42 Ntheura wose ŵakarya na kukhuta.43 Ndipo ŵakatora vimenyu vyakuzura vidunga 12, kwambura kusazgako somba.+44 Awo ŵakarya vingwa ivi ŵakaŵa ŵanalume 5,000.45 Pamanyuma wakatuma ŵasambiri ŵake mwaluŵiro kuti ŵakwere boti na kudangirako kuya ku sirya linyake la nyanja cha ku Betesayida, uku iyo wakuwezga mzinda kuti ulutenge.+46 Kweni wakati walayirana nawo wakaluta mu phiri kukalomba.+47 Sono kukati kwafipa, boti likaŵa pakati pa nyanja, kweni iyo wakaŵa yekha pa mtunda.+48 Wakati waŵawona ŵakusuzgika kuvuŵa, pakuti mphepo yikalimbananga nawo, mu ulinda wachinayi* wa usiku, iyo wakiza kulazga kwa iwo, wakendanga pa nyanja, kweni wakaŵa nga wakukhumba kuŵajumpha.49 Ŵakati ŵamuwona wakwenda pa nyanja, ŵakati: “Tikuwona mboniwoni kwali!” Ndipo ŵakachemerezga chomene.50 Pakuti wose ŵakamuwona ndipo ŵakatenthema. Kweni nyengo yeneyiyo wakayowoya nawo, wakati kwa iwo: “Khwimani mtima! Ndine, kopa chara.”+51 Nayo wakakwera mu boti, ndipo mphepo yikaleka. Iwo ŵakazukuma chomene,52 chifukwa apo wakachita munthondwe wa vingwa ŵakasambirapo kanthu chara, mitima yawo yikalutilira kuŵa yambura kupulikiska.53 Ŵakati ŵafika ku mtunda, ŵakiza ku Genesarete ndipo ŵakimika boti pafupi.+54 Kweni ŵakati ŵakhira waka boti, ŵanthu ŵakamumanya.55 Ŵakachimbilira mu chigaŵa chose chira na kwamba kuyegha ŵalwari pa kasalasala na kwiza nawo uko ŵakapulika kuti wakaŵa.56 Ndipo kulikose uko wakanjiranga mu mizi panji misumba panji vikaya, ŵanthu ŵakaŵikanga ŵalwari mu misika, ndipo ŵakamuŵeyanga kuti ŵakhwaske waka mphonje za laya lake lakuwaro.+ Ndipo wose awo ŵakazikhwaskanga ŵakachiranga.


text: Sumu Yakukwelera ku Msumba.132 A Yehova, kumbukani DavideNa visuzgo vyake vyose.+2 Umo wakalapira kwa Yehova,Umo wakalayizgira kwa Wankhongono wa Yakhobe, kuti:+3 “Ninjirenge chara mu hema lane, nyumba yane.+Nigonenge yayi pa chakugonapo chane, bedi lane.4 Nizomerezgenge chara kuti maso ghane ghagone tulo,Panji vikopi vyane kusiwa5 M’paka nimusangire malo Yehova,Malo ghawemi ghakukhalamo* Wankhongono wa Yakhobe.”+6 Wonani! Tikachipulika mu Efurata,+Tikachisanga mu nkhorongo.+7 Tiyeni tinjire mu malo ghake ghakukhalamo,*+Tisindame pa chakukandapo malundi ghake.+8 Wukani, A Yehova, mulute ku malo ghinu ghakupumulirako,+Imwe na Likasa la nkhongono zinu.+9 Ŵasembe* ŵinu ŵavwalikike urunji,Ndipo ŵakugomezgeka ŵinu ŵachemerezge mwachimwemwe.10 Mungakananga chara* wakuphakazgika winu,Chifukwa cha Davide muteŵeti winu.+11 Yehova walapa kwa Davide,Ndipo wawezgengeko chara mazgu ghake, wati:“Yumoza wa mphapu yako,*Nimuŵikenge pa chitengo chako.+12 Usange ŵana ŵako ŵakusungilira phangano laneNa vikumbusko ivyo nkhuŵasambizga,+Mbwenu ŵana ŵawo nawo,Ŵazamukhala pa chitengo chako muyirayira.”+13 Pakuti Yehova wasora Ziyoni.+Wakukhumba kuti waŵe malo ghake ghakukhalamo, wati:+14 “Agha ni malo ghane ghakupumulirako muyirayira.Ndiko nikhalenge,+ pakuti ndimo namweneko nakhumbira.15 Nighatumbikenge chomene na vyakukhumbikwa,Nikhutiskenge ŵakavu ŵake na chingwa.+16 Ŵasembe ŵake niŵavwalikenge chiponosko,+Ndipo ŵakugomezgeka ŵake ŵachemerezgenge mwachimwemwe.+17 Kwenekuko ndiko namukuzgira nkhongono* za Davide.Wakuphakazgika wane namunozgera nyali.+18 Ŵalwani ŵake niŵavwalikenge soni,Kweni mphumphu ya ku mutu wake yikhalilirenge.”+


text:
Sangani Chandulo na Ulongozgi wa Yehova
MUDUMBU WA KU POLAND WAKASANKHA MWAMAHARA
“NKHABATIZIKA apo nkhaŵa na vyaka 15. Pakati pajumpha myezi 6, nkhamba upayiniya wakanyengo ndipo pakati pajumpha chaka chimoza, nkhamba upayiniya wanyengozose. Nati namalizga masambiro gha ku sekondare, nkhapempha kuti nkhateŵetere ku malo uko kukukhumbikwira ŵapharazgi ŵanandi ŵa Ufumu. Nkhakhumbanga kukateŵetera ku malo ghanyake ghakutali na kwithu kweniso kuti nileke kukhala na abuya awo ŵakaŵa Ŵakaboni ŵa Yehova yayi. Kweni nkhakhuŵara chomene mulaŵiliri wa dera wati waniphalira kuti niteŵeterenge mu tawuni iyo nkhababikira. Nkhakhumba yayi kuti mulaŵiliri wa dera wamanye kuti nakhuŵara. Nkhati waka sindii na kufumapo kuti nkhaghanaghanire ivyo mulaŵiliri wa dera waniphalira. Pamasinda, nkhaphalira munyane uyo nkhateŵeteranga nayo kuti: ‘Ine nkhuchita nga ni Yona mwee. Kweni paumaliro Yona wakasintha, ndipo wakaluta ku Nineve. Ntheura nane niteŵeterenge uko natumika.’”
“Pasono nachita upayiniya mu tawuni yakwithu kwa vyaka vinayi, ndipo nawona kuti nkhachita makora kupulikira ulongozgi uwo mulaŵiliri wa dera wakaniphalira. Suzgo likaŵa na ine chifukwa nkhaŵa na maghanoghano ghaheni. Kweni sono nkhukondwa chomene na uteŵeti. Nakuti pa mwezi nkhusambizga Baibolo ŵanthu ŵakukwana 24. Nkhuwonga chomene Yehova chifukwa cha ivyo wanichitira kweniso kuti pasono nkhusambizga abuya Baibolo awo pakwamba ŵakanisuskanga chomene.”
IVYO VIKACHITIKA KU FIJI
Msambiri munyake wa Baibolo ku Fiji wakeneranga kusankha pakati pa kuluta ku ungano wa chigaŵa wa Ŵakaboni ŵa Yehova na kuluta pamoza na mfumu wake ku chiphikiro cha kukumbukira zuŵa lakubabika la mubali wawo. Mfumu wake wakamuzomerezga kuti walute ku ungano. Iyo wakaphalira mfumu wake kuti wamuŵasanga para wawerako ku ungano. Wati wawerako ku ungano, msambiri wa Baibolo uyu wakawona kuti ntchiwemi yayi kuluta ku chiphikiro ichi na kuŵika umoyo wake wauzimu pangozi. Ntheura wakalutako nadi yayi.
Mfumu wake wakati wafika ku chiphikiro, wakaphalira ŵabali ŵake kuti muwoli wake waŵasangenge para wawerako ku “ungano wa Ŵakaboni ŵa Yehova.” Ŵabali ŵake ŵakamuzgora kuti: “Wizengeko yayi, Ŵakaboni ŵa Yehova ŵakukondwelerako yayi mazuŵa ghakubabika!” *
Mfumu wake wakakondwa chomene kuti muwoli wake wakachita ivyo wakugomezga kweniso kuyana na njuŵi yake. Ivyo mwanakazi uyu wakachita vikamupa mwaŵi wakupharazgira mfumu wake na ŵanji. Kasi chikachitika ntchivichi paumaliro? Mfumu wake wakazomera kusambira Baibolo kweniso wakamba kuwungana pamoza na muwoli wake.
^ ndime 7 Wonani mutu wakuti “Mafumbo Ghakufumira ku Ŵaŵazgi” mu Gongwe la Mulinda la Chichewa la Disembala 15, 2001.


text:
Kasi Baibolo Linganovwira Para Nkhufipa Mtima?
Ivyo Baibolo Likuyowoya
Enya, Chiuta ndiyo wangatiwovwira makora chomene. Baibolo likuti “
Chiuta . . . wakusanguluska ŵakusokwa.”—2 Ŵakorinte 7:6.
Kasi Chiuta wakovwira wuli awo ŵakufipa mtima?
Wakutipa Nkhongono. Chiuta
wakuzgoramapemphero ghithu na kutipa nkhongono kuti tizizipizge. (Ŵafilipi 4:13) Iyo wamupulikaninge. Baibolo likuti: “
Yehova wali pafupi na ŵakusweka mu mtima. Wakuponoska awo mzimu wawo wateketeka.” (Salmo 34:18) Nyengo zinyake mungatondeka kulongosora umo mukujipulikira mu mtima, kweni Chiuta wakupulika para mwapempha ndipo wakumovwirani.—Ŵaroma 8:26, 27.
Tingasambirako ku ŵanyithu. Munthu munyake uyo wakalembako Baibolo wakati: “
A Yehova, nkhumuchemani kufuma mu ndimba ya maji.” Apo wakafipanga mtima wakapembuzgika. Iyo wakakumbuka kuti Chiuta ngwakunozgeka kutigowokera. Wakati kwa Chiuta: “
Muŵenge kuti mukuŵanika maubudi, kasi ni njani wangima? Pakuti imwe mukugowokera zanadi, mwakuti muwopeke.”—Salmo 130:1, 3, 4.
Wakutipa Chigomezgo. Mazuŵa ghano Chiuta wakutipembuzga para tikufipa mtima. Kweniso walayizga kuti wazamuwuskapo masuzgo agho tikufipa nagho mtima. “
Vinthu vyakale [nga kufipa mtima] vikumbukikengeso chara. Ndipo vinjirengeso yayi mu mtima.”—Yesaya 65:17.
Manyani kuti: Ŵakaboni ŵa Yehova ŵakumanya kuti Chiuta wakovwira para ukufipa mtima. Kweni usange ŵalwara matenda gha kwenjerwa ŵakuluta ku chipatala kuti ŵakawovwirike. (Mariko 2:17) Iwo ŵakuphalira munthu chakuchita yayi pa nkhani ya munkhwala; munthu wakusankha yekha.


text:
A1
Fundo Izo Zikovwira pa Kung’anamura Baibolo
Pakwamba Baibolo likalembeka mu Chihebere, Chiaramu, na Chigiriki. Ŵanthu ŵanandi awo ŵakuŵerenga Baibolo ŵakumanya yayi viyowoyero ivi, lekani pakukhumbikwira kung’anamura Baibolo. Mazuŵa ghano, Baibolo likusangika mu viyowoyero pafupifupi 2,600. Kasi awo ŵakung’anamura Baibolo ŵakwenera kulondezga fundo wuli? Kasi fundo izi zikawovwira wuli awo ŵakang’anamura Baibolo la Malemba Ghakupatulika mu Mang’anamuliro gha Charu Chiphya?
Baibolo ilo lang’anamurika lizgu pa lizgu ndilo ŵanyake ŵakuti lang’anamurika makora. Kweni nyengo zinyake ivi vingachitika yayi. Wonani fundo izi:
Palije viyowoyero ivyo vikuyana ndendende mazgu na kalembero. Kaswiri munyake wakumanya Chihebere wakalemba kuti, viyowoyero vikupambana mazgu pera yayi kweniso umo fundo zikulembekera. Chiyowoyero chilichose chili na nthowa yake ya kalembero.—Professor S. R. Driver.
Palije chiyowoyero chasono icho chikuyana ndendende na Chihebere, Chiaramu, na Chigiriki chakale. Ntheura kung’anamura lizgu pa lizgu kungapangiska kuti fundo yiŵe yambura kupulikikwa kweniso yakubudika.
Lizgu likusintha ng’anamuro kuyana na nkhani iyo yikuyowoyeka.
Nyengo zinyake munthu wangang’anamura lizgu pa lizgu kweni wakwenera kuŵa maso chomene chifukwa wangapeleka ng’anamuro lakubudika mu malo ghanyake.
Wonani masuzgo agho ghangaŵapo usange munthu wang’anamura lizgu pa lizgu:
Mu Baibolo muli mazgu ghakuti “tulo” na “kugona tulo,” kung’anamura tulo twanadi panji nyifwa. (Mateyu 28:13; Milimo 7:60) Para mazgu agha ghakung’anamura nyifwa, uyo wakung’anamura Baibolo wangalemba kuti “kugona tulo mu nyifwa,” ndipo ivi vingawovwira uyo wakuŵazga kuti waleke kutimbanizga na tulo twanadi.—1 Ŵakorinte 7:39; 1 Ŵatesalonika 4:13; 2 Petrosi 3:4.
Pa Ŵaefeso 4:14, usange mazgu ghake ghangang’anamulika lizgu pa lizgu nga umo Paulosi wakayowoyera, pangalongora nga kuti pakuyowoya vya ŵanthu awo ŵakutchova njuga. Mazgu agho Paulosi wakayowoya apa, ghakayowoyanga vya kupusika ŵanthu nga umo ŵakuchitira pa kutchova njuga. Mu viyowoyero vinandi, fundo iyi kuying’anamura lizgu pa lizgu yikuŵavya ng’anamuro lililose. Kweni para mazgu agha ghang’anamulika kuti “ŵanthu ŵaryarya” fundo yake yikupulikikwa makora.
Lizgu Lachigiriki ilo likaŵa pa Ŵaroma 12:11, likung’anamura “ku mzimu kukubwata.” Pa Chitumbuka mazgu agha ghalije ng’anamuro, ntheura mu Baibolo ili pali kulembeka kuti “golerani na mzimu.”
Mazgu agho Yesu wakayowoya apo wakapharazganga pa Phiri agho ghali pa Mateyu 5:3, usange ghangalembeka lizgu pa lizgu mu viyowoyero vinyake, ng’anamuro lake lingasoŵa. Mu viyowoyero vinyake ghangang’anamura ŵanthu awo mbakavu, awo kamutu kakwenda makora yayi panji awo ŵalije nkhongono. Kweni apa Yesu wakasambizganga ŵanthu kuti munthu wakuŵa wakukondwa chifukwa cha vinthu ivyo wali navyo yayi, kweni wakuŵa wakukondwa para wakumanya kuti wakukhumbikwira ulongozgi wa Chiuta. (Luka 6:20) Ng’anamuro leneko likupulikikwa makora para palembeka kuti “awo ŵakumanya kuti ŵali na njara yauzimu” panji “awo ŵakumanya kuti ŵakukhumbikwira Chiuta.”—Mateyu 5:3.
Lizgu Lachihebere ilo lili kung’anamulika kuti sanji mu malo ghanandi mu Baibolo likung’anamura kukwiya chifukwa chakuti munyako waleka kugomezgeka panji kuchita bina chifukwa cha katundu wa munyako. (Zintharika 6:34; Yesaya 11:13) Kweni lizgu Lachihebere ili liliso na ng’anamuro liwemi. Likung’anamura mwamphu uwo Yehova wakulongora pa ŵanthu ŵake. Kweniso likuyowoya za khumbo la Yehova lakuti ŵanthu ŵake ŵasopenge iyo pera. (Ekisodo 34:14; 2 Mathemba 19:31; Ezekiyeli 5:13; Zekariya 8:2) Likung’anamuraso kuti ŵateŵeti ŵa Chiuta mbakukhumbisiska kumusopa iyo pera ndiposo ŵakulekelera munthu waliyose yayi uyo wakulimbana na Chiuta.—Salimo 69:9; 119:139; Maŵazgo 25:11.
Lizgu Lachihebere ilo lili kung’anamulika kuti “woko,” likung’anamura vinandi. Lizgu ili lingang’anamura “mazaza,” “mtima wakupeleka,” panji “nkhongono.” (2 Samuyeli 8:3; 1 Mathemba 10:13; Zintharika 18:21) Lizgu Lachihebere ili, lili kung’anamulika mwakupambanapambana mu Baibolo ili.
Kuyana na fundo izi, kung’anamura Baibolo kukukhumba vinandi kuluska kung’anamura waka lizgu pa lizgu. Uyo wakung’anamura wakwenera kusankha makora mazgu mwakuti fundo zeneko zipulikikwe makora. Kweniso mazgu ghakwenera kulembeka makora kuti munthu waleke kusuzgika kuŵerenga.
Pa nyengo ya kung’anamura, wakwenera kulemba mazgu mwakudumura yayi. Uyo wakung’anamura Baibolo para wangalemba mwakudumura kuyana na umo iyo wakumanyira, fundo yeneko ya mu Baibolo yingasintha. Para uyo wakung’anamura wangachita nthena, wangasazgirako fundo yinyake panji wangawuskako fundo yinyake. Nangauli Baibolo ilo fundo zake zalembeka mwakudumura lingaŵa lambura kusuzga pakuŵazga, kweni nyengo zinyake vingapangiska kuti uyo wakuŵazga waleke kumanya fundo yeneko.
Kanandi visambizgo vya tchalitchi ndivyo vikutimbanizga uyo wakung’anamura. Mwachiyelezgero, pa lemba la Mateyu 7:13 pakuti: “Nthowa yisani iyo yikuya ku pharanyiko.” Chifukwa cha visambizgo vyawo, ŵanyake ŵakulemba kuti, ‘nthowa yisani iyo yikuya ku malo gha moto ghakuyuzgirako ŵakwananga,’ m’malo mwa ng’anamuro leneko lakuti “pharanyiko.”
Uyo wakung’anamura Baibolo wakwenera kumanya kuti kale Baibolo likalembeka mu chiyowoyero chipusu icho ŵalimi, ŵaliska, na ŵalovi ŵakayowoyanga na kupulika. (Nehemiya 8:8, 12; Milimo 4:13) Baibolo ilo lang’anamulika makora, ni ilo ŵanthu ŵanandi awo ŵakuyowoya chiyowoyero icho ŵakulipulika makora. Mazgu ghapusu ndiposo agho ŵanthu ŵakuyowoya nyengo zose ndigho ghakwenera kulembeka mu Baibolo.
Ŵanandi awo ŵakung’anamura Baibolo ŵawuskamo zina la Chiuta lakuti Yehova, nangauli zina ili likusangika mu mipukutu yakale ya Baibolo. (Wonani Vyakusazgirapo A4.) Mu Mabaibolo ghanandi ŵawuskamo zina la Chiuta na kulembamo waka kuti Fumu. Ŵanyake ŵakubisa fundo yakuti Chiuta wali na zina. Mwachiyelezgero, mu Mabaibolo ghanyake, mazgu gha Yesu gha pa Yohane 17:26 ghali kulembeka kuti: “Namumanyiskani kwa iwo,” ndipo pa Yohane 17:6, “Namuvumburani kwa awo mwanipa.” Kweni Baibolo ilo lili kung’anamura makora fundo yeneko ya ivyo Yesu wakalomba, lili na mazgu ghakuti: “Naŵamanyiska zina linu,” kweniso “Navumbura zina linu ku ŵanthu awo mukanipa.”
Mazgu ghakwamba mu Baibolo lakwamba la Chingelezi la Mang’anamuliro gha Charu Chiphya, ghakuti: ‘Malemba taghang’anamura mwakudumura yayi. Apo fundo yake yikupulikikwa makora, talemba lizgu pa lizgu nga umo mazgu ghake ghakaŵira pakwambilira.’ Ntheura komiti iyo yikang’anamura Baibolo ili yikayezgayezga kulemba lizgu pa lizgu apo mphakwenelera, ndipo apo yikawona kuti ŵanthu ŵangapuluka para pangalembeka lizgu pa lizgu, pali kulembeka waka fundo yake yeneko. Baibolo ili lili na mazgu ghambura kusuzga kuŵazga, ndipo awo ŵakuŵazga ŵakwenera kuŵa na chigomezgo chose kuti ŵakuŵazga mazgu gha Chiuta agho ghang’anamulika makora.—1 Ŵatesalonika 2:13.


text:
WUKANI! NA. 3 2016
Kovwira Ŵanthu ŵa Viyowoyero Vyose
Ŵakaboni ŵa Yehova ŵakuchita ntchito yikuru chomene ya kung’anamura mabuku.
Kumalana na Suzgo Ilo Likamba Kale
Chifukwa wuli Ŵakaboni ŵa Yehova ŵakung’anamura mabuku ghawo mu viyowoyero vinandi?
Kovwira Ŵanthu ŵa Viyowoyero Vyose—Manyani Ivyo Vikuchitika Pakung’anamura Mabuku
Uyo wakung’anamulira mabuku wakulongosora umo ntchito iyi yikwendera.
Ignaz Semmelweis
Waliyose mazuŵa ghano wakwenera kumuwonga munthu uyu. Chifukwa wuli?
Kasi Mukudumbiskana Wuli Para Pali Suzgo?
Ŵanalume na ŵanakazi ŵakupambana pa nkhani ya kudumbiskana. Para mungamanya fundo iyi vimovwiraninge kuti muleke kukwenyelera nyengo zinandi.
Chipulikano
Baibolo likuti “kwambura chipulikano ntchambura machitiko kumukondweska Chiuta.” Kasi chipulikano ntchivichi? Kasi munthu wangachita wuli kuti waŵe nacho?
Chifukwa Wuli Ŵanthu Ŵanyake Ŵakulwara Panji Kuvimbirwa na Vyakurya?
Kasi pali uheni uliwose wakusachizga tekha kuti vyakurya vikutipata?
Singo ya Nyerere
Kasi ntchivichi chikovwira kathu kachoko chomene kunyamura chinthu chizito kujumpha msinkhu wake?
Zinyake izo Zalongoreka mu Magazini
‘Makani Ghawemi ku Mtundu Uliwose na Fuko na Lulimi’
Ntchito ya kung’anamura yikukhumbikwa kuti ŵanthu ŵanandi ŵapulike uthenga wa mu Baibolo. Kasi yikuchitika wuli? Kasi pakuŵa masuzgo wuli?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kuŵikizga uthenga ŵanalume ŵakwenelera (1-7)
-
Kuzizipizga masuzgo chifukwa cha makani ghawemi (8-13)
-
Kuchita mwakwenelera na mazgu gha Chiuta (14-19)
-
Chimbira makhumbiro gha uwukirano (20-22)
-
Umo ungachitira na ŵakususka (23-26)
2 Ntheura iwe mwana wane,+ lutilira kusanga nkhongono kwizira mu lusungu lukuru ulo luli mwa Khristu Yesu.
2 Ndipo vinthu ivyo nkhakuphalira ivyo ŵakaboni ŵanandi ŵakakhozgera+ uvipeleke ku ŵanthu ŵakugomezgeka, awo ŵaŵengeso ŵakwenelera kusambizga ŵanyawo.
3 Pakuŵa msilikari muwemi+ wa Khristu Yesu, nawe usuzgike.+
4 Palije munthu uyo wakugwira ntchito ya usilikari wakuchitaso malonda mu umoyo uwu, mwakuti wakondweske uyo wakamulemba usilikari.
5 Kweniso, usange munthu wakuchita chiphalizgano mu maseŵero, wakuvwalikika mphumphu yayi kwambura kuti wachita chiphalizgano mwakulondezga malango.+
6 Mulimi uyo wakulimbikira chomene, ndiyo wakwenera kuŵa wakwamba kuryako vipambi.
7 Nyengo zose ughanaghanirenge ivyo nkhuyowoya. Fumu yikovwirenge kupulikiska vinthu vyose.
8 Kumbuka kuti Yesu Khristu wakawuskika ku ŵakufwa,+ ndipo wakaŵa wa mphapu ya Davide,+ mwakuyana na makani ghawemi agho nkhupharazga.+
9 Nkhusuzgika na kukakika mu jele nga ntchigeŵenga chifukwa cha makani agha.+ Kweni mazgu gha Chiuta ngakukakika yayi.+
10 Ntheura nkhulutilira kuzizipizga vinthu vyose chifukwa cha ŵakusoleka,+ mwakuti nawo ŵasange chiponosko icho chili mwa Khristu Yesu pamoza na uchindami wamuyirayira.
11 Mazgu agha ngakugomezgeka: Usange tikafwa pamoza, tizamuŵaso ŵamoyo pamoza.+
12 Usange tikulutilira kuzizipizga, tizamuwusa pamoza nayo nga ni mathemba.+ Usange tikumukana, nayo wazamutikana.+
13 Usange tili ŵambura kugomezgeka, iyo ngwakugomezgeka nipera, chifukwa wangajikana yayi.
14 Lutilira kuŵakumbuska vinthu ivi, uŵasambizge panthazi pa Chiuta kuti ŵaleke kupindana pa mazgu, chinthu icho chilije ntchito napachoko chifukwa chikupweteka awo ŵakupulikizga.
15 Yezga chomene kujilongora wakuzomerezgeka kwa Chiuta, wantchito wambura kukhozgeka soni na chilichose, wakuchita mwakwenelera na mazgu gha unenesko.+
16 Kweni kana mazgu ghawakawaka agho ghakuyuyura vyakupatulika,+ pakuti ŵalutilirenge nipera kususkana na khumbo la Chiuta,
17 ndipo mazgu ghawo ghathandazgikenge nga ntchilonda cha zoza. Ŵamoza ŵawo ni Himenayo na Fileto.+
18 Ŵanthu aŵa ŵapatukako ku unenesko, ŵakuti chiwuka chili kuchitika kale,+ ndipo ŵakubwangandura chipulikano cha ŵanyake.
19 Nangauli vili nthena, fawundeshoni yakukhora ya Chiuta yichali waka, yili na chidindo chakuti: “Yehova wakuŵamanya awo mbake,”+ ndiposo kuti: “Waliyose uyo wakuchema pa zina la Yehova+ waleke ubendezi.”
20 Sono mu nyumba yikuru mukuŵa viŵiya vyagolide na vyasiliva pera yayi, kweni mukuŵaso vyakhuni na vyadongo, ndipo vinyake vya mulimo wakuzirwa, kweni vinyake vya mulimo wambura kuzirwa.
21 Ntheura usange munyake wakupatukako ku viŵiya vya mulimo wambura kuzirwa, waŵenge chiŵiya cha mulimo wakuzirwa, chakutuŵiskika, chakovwira kwa mwenecho, icho chanozgekera mulimo uliwose uwemi.
22 Ntheura chimbirako ku makhumbiro ghauwukirano, kweni londezga urunji, chipulikano, chitemwa, mtende pamoza na awo ŵakuchema Fumu na mtima wakutowa.
23 Kweniso, kana kususkana vinthu vyauchindere na vyambura ntchito+ ivyo vikwambiska waka mbembe.
24 Muzga wa Fumu wakwenera kuchita mbembe yayi, kweni wakwenera kuŵa wakuzika ku wose,+ wakumanya kusambizga, wakujiwezga para ŵamubudira.+
25 Wakulongozga mwakuzika awo ŵakususkana nayo.+ Panji Chiuta wangaŵapa mwaŵi kuti ŵang’anamuke mtima, na kumanya makora unenesko.+
26 Ndiposo kuti ŵajinyumwe na kufumamo mu chipingo cha Dyabulosi, pakuwona kuti waŵakora ŵamoyo kuti ŵachite khumbo lake.+
Tumizgani
Tumizgani
2 Timote 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=55&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D55%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Paulosi wakujivikilira panthazi pa Agripa (1-11)
-
Paulosi wakulongosora umo wakaphendukira (12-23)
-
Fesito na Agripa ŵakuzgora (24-32)
26 Agripa+ wakati kwa Paulosi: “Wazomerezgeka kuyowoya chigaŵa chako.” Ndipo Paulosi wakanyoloska woko lake na kwamba kuyowoya mwakujivikilira:
2 “Themba Agripa, nili wakukondwa kuti nkhujivikilira panthazi pinu muhanya uno pa vinthu vyose ivyo Ŵayuda+ ŵakunipa mulandu.
3 Imwe mukumanya makora malango ghose gha Ŵayuda kweniso ivyo ŵakususkana. Ntheura nkhupempha kuti munipulikizge mwakuzika.
4 “Ŵayuda wose ŵakumanya umoyo wane kwamba pa uwukirano wane. Ŵakumanya umo nkhakhaliranga na ŵanthu ŵa mtundu wane ndiposo umo nkhaŵira mu Yerusalemu.+
5 Awo ŵakunimanya makora kufuma pakwamba, ŵanganichitira ukaboni usange ŵangakhumba, kuti nkhaŵa mu gulu la Ŵafarisi,+ awo ŵakakhwimiskanga chomene malango gha kasopero kithu.+
6 Kweni sono nkhwimilira kuti neruzgike chifukwa nkhugomezga ivyo Chiuta wakalayizga ŵasekuru ŵithu.+
7 Mafuko ghithu 12 ghakulindilira kuzakawona layizgo ili likufiskika ndipo ghakulimbikira kuchita uteŵeti wakupatulika usiku na muhanya. A Themba, Ŵayuda ŵakunipa mulandu chifukwa cha chigomezgo ichi.+
8 “Chifukwa wuli mukuwona kuti ntchambura machitiko kuti Chiuta wakuwuska ŵakufwa?
9 Kweni ine, nkhaghanaghana kuti nkhenera kuchita vinandi pa kususkana na zina la Yesu Munazarete.
10 Ndivyo nkhachita nadi mu Yerusalemu, ndipo ŵatuŵa ŵanandi nkhaŵajalira mu jele,+ pakuti nkhapokera mazaza kufuma ku ŵalara ŵa ŵasembe.+ Ine nkhazomerezganga kuti ŵakomeke.
11 Nyengo zinandi nkhaŵasuzganga mu masunagoge, nkhayezga kuŵachichizga kuti ŵaleke chipulikano chawo. Nkhaŵakwiyira chomene mwakuti nkhaŵatambuzganga na awo ŵakaŵa mu misumba yakuwaro.
12 “Apo nkhachitanga vinthu ivi, ŵalara ŵa ŵasembe ŵakanizomerezga na kunipa mazaza ndipo nkhanyamuka kuluta ku Damaseko.
13 A Themba, muhanya pakati, apo nkhaŵa pa msewu, nkhawona ungweru wakuluska kuŵala kwa dazi, ukaŵala kufuma kuchanya kuzingilira ine na awo nkhendanga nawo.+
14 Tose tikati tawa pasi, nkhapulika mazgu ghakuyowoya nane mu Chihebere kuti: ‘Saulosi, Saulosi, ukunitambuzgirachi? Ukulutilira kupafura kakhuni kakuthwa na kujigwaza wekha.’
15 Kweni ine nkhati: ‘Ndimwe njani, Fumu?’ Ndipo Fumu yikati: ‘Ndine Yesu, uyo ukumutambuzga.
16 Kweni wuka na kwimilira. Nawonekera kwa iwe kuti nikusore uŵe muteŵeti ndiposo kaboni wa vinthu ivyo wawona na vinthu ivyo nikulongorenge vyakukhwaskana na ine.+
17 Nikuthaskenge ku ŵanthu aŵa na ku mitundu iyo nkhukutumako.+
18 Ukajure maso ghawo,+ kuŵafumiska mu chisi+ na kuŵanjizga mu ungweru+ ndiposo kuŵafumiskako ku mazaza gha Satana+ na kwiza nawo kwa Chiuta, mwakuti iwo ŵagowokereke zakwananga+ na kupokera chiharo pakati pa awo ŵatuŵiskika na chipulikano chawo mwa ine.’
19 “Themba Agripa, nkhapulikira mboniwoni yakuchanya iyi.
20 Nkhapharazganga uthenga wakuti ŵanthu ŵang’anamuke mtima na kuwelera kwa Chiuta kweniso ŵachitenge milimo yakulongora kuti ŵang’anamuka mtima.+ Nkhambira na ŵanthu ŵa mu Damaseko,+ mu Yerusalemu,+ mu charu chose cha Yudeya, na ku ŵamitundu.
21 Lekani Ŵayuda ŵakanikora mu tempile na kukhumba kunikoma.+
22 Nalutilira kuchitira ukaboni ku ŵachoko na ŵakuru m’paka muhanya uno chifukwa chakuti Chiuta wakunovwira. Nkhuyowoya kanthu kanyake chara padera pa ivyo Ntchimi na Mozesi ŵakayowoya kuti vizamuchitika.+
23 Iwo ŵakati Khristu wakenera kusuzgika+ ndipo pakuŵa wakwamba kuwuskika ku ŵakufwa,+ wakenera kupharazga ungweru ku ŵanthu aŵa na ku mitundu wuwo.”+
24 Sono apo Paulosi wakayowoyanga vinthu ivi pakujivikilira, Fesito wakachemerezga kuti: “Ukufuntha Paulosi! Kusambira chomene kukukufunthiska!”
25 Kweni Paulosi wakati: “Nkhufuntha yayi Ŵakuchindikika ŵa Fesito, kweni nkhuyowoya mazgu ghaunenesko na ghamahara.
26 Nakuti themba ilo nkhuyowoya nalo mwakufwatuka, likumanya makora za vinthu ivi. Nkhugomezga kuti palije nanga nkhamoza ka vinthu ivi ako likuleka kumanya, chifukwa vyose ivi vyachitikira pakweru.+
27 Kasi imwe, Themba Agripa, mukugomezga Ntchimi? Nkhumanya kuti mukugomezga.”
28 Kweni Agripa wakati kwa Paulosi: “Mu nyengo yichoko waka ukukhumba kunikopa kuti niŵe Mkhristu.”
29 Paulosi wakati: “Nakhumbanga panthazi pa Chiuta kuti kwali mu nyengo yichoko panji nyengo yitali, imwe pera chara kweniso wose awo ŵakunipulika muhanya uno mphanyi ŵanguŵa ŵanthu nga ndine, kupatulako simbi izi.”
30 Ndipo themba likawuka, pamoza na kazembe na Berenike na ŵanthu awo ŵakakhala pamoza nawo.
31 Kweni apo ŵakafumangapo ŵakamba kuyowoyeskana kuti: “Munthu uyu wakuchita kanthu kakwenelera nyifwa chara panji kukakika.”+
32 Agripa wakati kwa Fesito: “Munthu uyu mphanyi wafwatulika kuŵenge kuti wandapemphe kuluta kwa Kesare.”+
Tumizgani
Tumizgani
Milimo 26
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=44&Chapter=26&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D44%26Chapter%3D26%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 42 Penepapo wakanitolera ku luŵaza lwakuwaro chadera kumpoto.+ Ndipo wakanjira nane mu chinyumba cha vipinda vyakulyeramo icho chikathyana na luŵaza,+ kumpoto kwa nyumba iyo vikagumana.+2 Utali wake ku mulyango wakumpoto, chikaŵa mikono* 100, ndipo muusani mikono 50.3 Chinyumba ichi chikaŵa pakati pa luŵaza lwamukati, ulo usani wake ukaŵa mikono 20,+ na kanthowa ka luŵaza lwakuwaro. Makhonde* ghake ghakathyana, ndipo ghakaŵa gha vigaŵa vitatu vyakudikanya.4 Panthazi pa vipinda vyakulyeramo pakaŵa kanthowa kamukati,+ usani wake mikono 10, ndipo muutali mikono 100. Milyango yake yikaŵa chakumpoto.5 Vipinda vyakulyeramo vyamuchanya mu chinyumba ichi vikaŵa vifinyi pakuyaniska na vyamusi mwake na vyapakati, chifukwa makhonde ghakatora malo ghanandi.6 Vikaŵa vya vigaŵa vitatu vyakudikanya, kweni vikaŵavya ntchindamiro nga ni ntchindamiro za luŵaza. Lekani malo gha vipinda vyamuchanya ghakachepeskeka pakuyaniska na vipinda vyamusi na vyapakati.7 Chiliŵa chamalibwe icho chikaŵa kuwaro, pafupi na vipinda vyakulyeramo kulazga ku luŵaza lwakuwaro ulo lukathyana na vipinda vinyake vyakulyeramo, utali wake chikaŵa mikono 50.8 Vipinda vyakulyeramo ivyo vikaŵa kufupi na luŵaza lwakuwaro muutali vikaŵa mikono 50, kweni ivyo vikathyana na malo ghakupatulika vikaŵa mikono 100.9 Vipinda vyakulyeramo vikaŵa na mulyango ku dera la kumafumiro gha dazi, wakunjilira mukati mwake kufuma ku luŵaza lwakuwaro.10 Chakumafumiro gha dazi kukaŵaso vipinda vyakulyeramo. Vikaŵa mukati mwa chiliŵa chamalibwe chadera pa luŵaza, pafupi na luŵaza lwa chinyumba ichi.+11 Panthazi pa vipinda ivi pakaŵa kanthowa nga ni ako kakaŵa pa vipinda vyakulyeramo+ vyakumpoto. Vipinda ivi vikayananga waka muutali na muusani, ndipo tunthowa twakufumirapo na kazengekero kake vikaŵa vyakuyana. Milyango yake12 yikayananga na milyango ya vipinda vyakulyeramo ivyo vikaŵa chadera kumwera. Apo pakambiranga kanthowa pakaŵa mulyango. Ukaŵa pafupi na chiliŵa chamalibwe chakumafumiro gha dazi, uko munthu wakanjiliranga.+13 Penepapo wakati kwa ine: “Vipinda vyakulyeramo vyakumpoto na vipinda vyakulyeramo vyakumwera, ivyo vyathyana na luŵaza+ ni vipinda vituŵa. Ndimo ŵasembe* awo ŵakusendelera kwa Yehova ŵakulyera vyakupeleka vyakupatulika chomene.+ Ndikoso ŵakuŵika vyakupeleka vyakupatulika chomene, sembe ya vyamuminda, sembe ya kwananga, na sembe ya mulandu, chifukwa malo ngatuŵa.+14 Para ŵasembe ŵanjira, ŵangafumangamo chara mu malo ghatuŵa kuluta ku luŵaza lwakuwaro kwambura kuvura dankha vyakuvwara ivyo ŵakuvwara pakuteŵetera,+ pakuti ni vituŵa. Ŵavware vyakuvwara vinyake kuti ŵasendelere ku malo agho ŵanthu ŵakuzomerezgeka kunjira.”15 Wakati wamara kupima malo gha mukati mwa tempile,* wakanilongozgera kuwaro kwendera pa chipata icho chikulazga kumafumiro gha dazi,+ ndipo wakapima malo ghose.16 Wakapima dera la kumafumiro gha dazi na thete* lakupimira. Kuyana na thete lakupimira ili, kukakwana matete 500 kufuma dera linyake kukafika dera linyake.17 Wakapima dera la kumpoto, ndipo kuyana na thete lakupimira, kukakwana matete 500.18 Wakapima dera la kumwera, ndipo kuyana na thete lakupimira, kukakwana matete 500.19 Wakazingilira ku dera la kumanjiliro gha dazi. Wakapima matete 500 na thete lakupimira.20 Wakapima madera ghose ghanayi gha malo agha. Malo agha ghakaŵa na chiliŵa zingilizge,+ icho muutali chikaŵa matete 500, ndipo muusani matete 500.+ Chiliŵa ichi chikapaturanga pakati pa malo ghatuŵa na malo ghambura kupatulika.+


text: 8 Ŵanthu wose ŵakawungana mu umoza pa luŵaza panthazi pa Chipata cha Maji.+ Ŵakaphalira Ezira+ mulembi kuti wize na buku la Dango la Mozesi,+ ilo Yehova wakapeleka kwa Israyeli.+2 Ntheura pa zuŵa lakwamba la mwezi wa 7,+ Ezira wasembe wakiza na Dango panthazi pa mpingo+ wa ŵanalume, ŵanakazi, na wose awo ŵangapulika na kupulikiska.3 Wakaliŵazga+ mwakukwezga pa luŵaza panthazi pa Chipata cha Maji, kwamba mulenjilenji m’paka muhanya pakati. Wakaŵazgira ŵanalume, ŵanakazi, na wose awo ŵangapulikiska+. Ŵanthu ŵakategherezga chomene ku buku la Dango.4 Ezira mulembi wakimilira pa gome lamathabwa ilo ŵakapanga. Kumalyero kwake kukimilira Matitiya, Shema, Anaya, Uriya, Hilikiya, na Maseya. Kumazere kwake kukaŵa Pedaya, Mishayeli, Malikiya,+ Hashumu, Hashi-badana, Zekariya, na Meshulamu.5 Ezira wakajura buku pamaso pa ŵanthu wose, pakuti wakaŵa pachanya pa ŵanthu wose. Apo wakajuranga, ŵanthu wose ŵakimilira.6 Penepapo Ezira wakalumba Yehova Chiuta waunenesko, Chiuta Mukuru, ndipo ŵanthu wose ŵakati: “Ameni!* Ameni!”+ na kuwuska mawoko ghawo muchanya. Pamanyuma ŵakasindamira Yehova m’paka visko vyawo pasi.7 Yeshuwa, Bani, Sherebiya,+ Yamini, Akubu, Shabetayi, Hodiya, Maseya, Kelita, Azariya, Yozabadi,+ Henani, na Pelaya, awo ŵakaŵa Ŵalevi, ŵakalongosoleranga ŵanthu Dango,+ uku ŵanthu ŵachali kwimilira.8 Ŵakalutilira kuŵazga buku mwakukwezga, Dango la Chiuta waunenesko, kulilongosora mwakupulikikwa makora na kuphara ng’anamuro lake. Ntheura ŵakawovwira ŵanthu kupulikiska ivyo vikaŵazgikanga.+9 Nehemiya uyo wakaŵa kazembe* pa nyengo iyo, Ezira+ wasembe kweniso mulembi, na Ŵalevi awo ŵakasambizganga ŵanthu, ŵakati ku ŵanthu wose: “Zuŵa ili ndakupatulika kwa Yehova Chiuta winu.+ Mungatengeranga chara panji kulira.” Pakuti ŵanthu wose ŵakaliranga ŵakati ŵapulika mazgu gha Dango.10 Wakati kwa iwo: “Lutani, mukarye vinthu viwemi* chomene, mukamwe vyakunong’omera, na kupeleka vyakurya+ vinyake kwa awo ŵandanozge kanthu. Zuŵa ili ndakupatulika kwa Fumu yithu, mungachitanga chitima chara, pakuti chimwemwe cha Yehova ni nkhongono zinu.”*11 Ŵalevi ŵakachetamiskanga ŵanthu wose, ŵakatenge: “Chetamani, pakuti zuŵa ili ndakupatulika, mungachitanga chitima chara.”12 Ntheura ŵanthu wose ŵakaluta kukarya, kumwa, kupeleka vyakurya ku ŵanji na kusekelera chomene+ pakuti ŵakapulikiska mazgu agho ŵakaphalirika.+13 Pa zuŵa lachiŵiri, ŵalongozgi ŵa nyumba za ŵawiskewo ŵa ŵanthu wose, ŵasembe, na Ŵalevi ŵakawungana kwa Ezira mulembi kuti ŵamanye makora mazgu gha Dango.14 Ŵakasanga kuti mu Dango muli kulembeka kuti Yehova wakalangura kwizira mwa Mozesi kuti mu mwezi wa 7, Ŵaisrayeli ŵakwenera kukhala mu visakasa pa chiphikiro.+15 Kweniso kuti ŵachemerezge na kupharazga+ mu misumba yawo yose na mu Yerusalemu kuti: “Lutani ku chigaŵa cha mapiri, mukaphajure minthavi ya makuni gha maolive, makuni gha mafuta, makuni gha hadasi na mikama, na mahamba gha makuni ghanyake kuti mupange visakasa, kuyana na ivyo vili kulembeka.”16 Ntheura ŵanthu ŵakaluta, ŵakaphajura minthavi kuti ŵapangire visakasa, waliyose pa mtenje wake, mu maluŵaza ghawo, mu maluŵaza gha nyumba ya Chiuta waunenesko,+ mu luŵaza lwa Chipata cha Maji+ na mu luŵaza lwa Chipata cha Efurayimu.+17 Ntheura wose mu mpingo awo ŵakiza kufuma ku wuzga ŵakapanga visakasa na kwamba kukhalamo, pakuti Ŵaisrayeli ŵakaŵa kuti ŵandachitepo nthena kufuma mu mazuŵa gha Joshuwa+ mwana wa Nuni m’paka pa zuŵa lira. Ntheura pakaŵa kusekelera kukuru.+18 Zuŵa na zuŵa ŵakaŵazganga mu buku la Dango la Chiuta waunenesko,+ kwamba pa zuŵa lakwamba m’paka pa zuŵa laumaliro. Ŵakachita chiphikiro mazuŵa 7, ndipo pa zuŵa la 8 ŵakaŵa na ungano wapadera, umo vikakhumbikwiranga.+